Capitolul 1 


Cleo şi Lewis se plimbau pe stradă. Fata nu-şi dezlipise nicio 
clipă privirile de la prietenul ei. „De fapt, ar trebui să-l ascult cu 
mai multă atenţie”, îşi zise ea, în timp ce Lewis îi povestea 
entuziasmat despre valorile pH-ului şi despre proprietăţile 
osmotice ale pereţilor celulelor. „Dar pălăria lui demodată îmi 
distrage neîncetat atenţia. De ce-o fi purtând-o atât de des? 
Arată mult mai cool cu capul gol. Cel mai mult îmi place când îi 
cade bretonul pe ochi. li stă minunat!” 

„Doamne! Ce-mi tot trece prin cap?” se dezmetici ea la un 
moment dat. „Nu pot să mă gândesc în felul ăsta la Lewis! 
Suntem simpli prieteni! Şi totuşi, arată mult mai bine fără 
pălărie...” 

Lewis şi Cleo se îndreptau spre plajă. Acolo îşi dăduseră 
întâlnire cu prietenele lor, Rikki şi Emma. Lewis luase cu el nişte 
probe de apă şi de rocă din grota magică în care se găsea Lacul 
Lunii şi voia neapărat să le spună şi fetelor rezultatele 
cercetărilor sale. În afară de asta, băiatul le anunţase că are să 
le dea o veste. 

— Lucrez toată ziua la asta, non-stop! Şi cred că, încetul cu 
încetul, voi afla ce anume duce la transformarea voastră, le zise 
Lewis entuziasmat, dând din mâini în fel şi chip. 

Într-adevăr, se purta de parcă se afla în pragul unei 
descoperiri epocale - chiar dacă nu spunea de-a dreptul despre 
ce era vorba. 

Cleo nu se îndoia nicio secundă de faptul că Lewis era pe cale 
să descopere ceva ieşit din comun, un lucru ce avea să schimbe 
lucrurile pentru totdeauna. Spera să-i reuşească asta cât mai 
repede. „Poate că-l împiedică pălăria să gândească suficient de 
clar”, se amuză ea. Nu-şi permitea să izbucnească de-a dreptul 
în râs. 

— Lewis, tot ce ne-ai zis până acum ştiam şi noi, observă 
deodată Emma. 

— Da, pentru mine sunt cozi de peşte, adăugă Rikki pe un ton 
sarcastic. Nu şi pentru tine, Cleo? 

— Lăsaţi-l în pace pe Lewis, le întrerupse Cleo pe amândouă. 
El încearcă doar să ne ajute. 

Ea era convinsă că Lewis avea să ajungă un mare cercetător. 
Poate că nu chiar acum, dar, cu siguranţă, va deveni cândva un 


nume important în lumea oamenilor de ştiinţă. „Da”, îşi zise ea, 
„Lewis va face o descoperire care va schimba lumea. O să fiu 
tare mândră de el. Deocamdată însă trebuie să se concentreze 
şi să găsească o soluţie la problema noastră. Trebuie să 
descopere de ce Rikki, Emma şi cu mine ne transformăm în 
sirene la cea mai mică atingere a apei.” 

— Aşa este, zise şi Lewis, recunoscător pentru susţinerea lui 
Cleo. 

Cel puţin ea îl lua în serios. Mai trebuia să le convingă pe 
Emma şi pe Rikki de faptul că muncea din greu numai ca să le 
ajute. 

— Ştiinţa, continuă el, dar se opri imediat pentru a se mai 
gândi o dată. 

„Cum putea să le facă să înţeleagă că ştiinţa era singura în 
măsură să explice transformarea lor? 

— Ştiinţa este cheia care poate scoate la iveală toate 
secretele vieţii, dar... începu el întorcându-se către Emma şi 
Rikki şi încercând să-şi susţină afirmaţia cu o postură demnă de 
un asemenea discurs. Fetele însă căscau plictisite. 

— Vă interesează foarte mult, nu-i aşa? le întrebă Lewis 
dezamăgit. 

— Nu, puse Rikki punctul pe i. 

Cele trei fete fugiră spre malul apei, lăsându-l baltă. Lewis era 
uluit. Nu putea să creadă cât de puţin îi respectau munca. Dădu 
din cap şi porni după ele. 

— Ascultaţi, oameni buni, încercă el să le atragă din nou 
atenţia. Săptămâna viitoare poate că voi avea ocazia să... 

Nimeni însă nu-i mai dădea atenţie. Cleo, Rikki şi Emma 
fugeau nepăsătoare mai departe. Aşa că Lewis alergă după ele, 
le ocoli şi se opri chiar la picioarele lor, obligându-le astfel să 
rămână pe loc. 

Emma şi Rikki îl priveau încurcate. 

— Lăsaţi-o baltă, mormăi Lewis dezamăgit. 

— Lewis, zise Rikki apucându-l de umeri. Spune ce ai de zis! 

Ochii săi începură să strălucească. Adică fetele erau totuşi 
interesate de cercetările lui! 

Cleo zâmbi. Se bucura că Emma şi Rikki nu doar că-i dădeau o 
şansă să vorbească, ci chiar îl ascultau cu interes. 

— Bine, începu Lewis cu entuziasm. Astăzi vine cineva în oraş, 
cineva care face tot felul de cercetări asupra delfinilor în parcul 


de distracţii. O cheamă Denman. A absolvit cu notă maximă! Vă 
puteţi imagina aşa ceva? 

Aproape că se îneca vorbind. Nu contenea să se minuneze că 
cineva de vârsta lui Denman avea deja titlul de doctor. 

— Vă vine să credeţi? continuă el visător. 

— Sunt de-a dreptul fascinată, zise Rikki tăios şi-şi întoarse 
privirea teatral. 

Lewis o ignoră. 

— Este o personalitate recunoscută pe plan mondial. Studiază 
evoluţia celulelor la mamiferele marine. Dacă aş putea să obţin 
rezultatele ei... 

— Şi cum vrei să te apropii de cercetătoare? îl întrebă Emma 
sceptică, ridicând din sprâncene. 

— Am metodele mele, răspunse el misterios. 

Până atunci însă nu îşi dăduse seama că, de fapt habar n- 
avea cum ar fi putut să o convingă pe dr. Denman să lucreze 
împreună. „Trebuie neapărat să găsesc o soluţie”, se gândi el. 

— Nu! 

Rikki îi întrerupse gândurile cu brutalitate. 

— Nu vei scoate nicio vorbă despre noi în faţa adevăratei 
cercetătoare! 

— Oameni buni, eu sunt... eu, explică el. 

Era ferm convins că dr. Denman i-ar fi putut ajuta. De aceea 
avea nevoie de argumente serioase pentru planul său. De fapt, 
îi scrisese deja un e-mail femeii biolog, încercând să-şi crească 
şansele de a fi luat în seamă de o asemenea somitate: voia să 
devină asistentul ei. Pentru moment însă fetele nu trebuiau să 
cunoască acest detaliu. Furioase că nu le-a consultat în 
prealabil, nu ar face decât să exagereze şi să supraliciteze. 

— Sunt foarte prevăzător, zise el cu voce tare. 

Apoi, dintr-odată, cu o figură de om rănit: 

— Adevărata cercetătoare? răbufni el. 

Rikki ridică din sprâncene. „Doar este de la sine înţeles”, 
părea să gândească. 

— O să te descurci tu, Einstein, adăugă ea. 

— Nu trebuie să afle nimic despre noi, sublinie Emma încă o 
dată. 

— Dacă o să vrea să ne disece? adăugă Rikki. 

Încetul cu încetul, îşi dădea seama ce-ar fi putut să le facă un 
cercetător adevărat. 


— Sau să publice despre noi? insistă şi Cleo. 

„Asta ar fi chiar mai cumplit decât să ne disece”, îi trecu prin 
minte, Avea deja în faţa ochilor titlurile de-o şchioapă pe prima 
pagină a ziarelor: „Senzaţional! Făpturi marine descoperite pe 
Coasta de Aur” sau „Apariţia unor sirene extraterestre”. Încerca 
să-şi imagineze reacţia părinţilor ei când aveau să-şi vadă fiica 
în postură de sirenă în ziar. Simplul gând o înfiora. 

Lewis observă imediat spaima prietenelor sale. Trebuia să 
găsească o cale să le convingă de faptul că el avea să fie cât se 
poate de atent în preajma lui dr. Denman. 

„Fetele reacţionează mult prea brutal”, îşi zise el. „în felul 
ăsta nu rezolvăm nimic. Trebuie să abordăm lucrurile cu mult 
calm, cu maturitate şi gândire ştiinţifică.” 

Ştia că planul său ar fi putut funcţiona. Trebuia doar să le 
convingă şi pe ele că sunt în siguranţă. 

— Femeia este biolog marin, le explică el, de parcă asta le-ar 
fi putut linişti în vreun fel. Are aparate speciale... Cele de la noi 
din şcoală par nişte jucării în comparaţie cu dotarea ei, continuă 
el entuziasmat. Dacă vreţi să aflaţi adevărul, trebuie să am 
acces la toate aceste lucruri şi la rezultatele cercetătoarei. 

Cele trei fete păreau la fel de sceptice. Starea de panică însă 
părea să se fi atenuat. Nimeni nu mai trăgea concluzii iraționale. 
In plus, nimeni nu punea problema disecţiei. 

— Şi cum vrei să faci asta fără să ne tai bucăţi? întrebă Rikki. 

Nu era nici pe departe convinsă. Cu toate acestea, ştia că 
Lewis avea dreptate. Era foarte complicat să afle ce se întâmpla 
cu ele la contactul cu apa. Intrebările dificile presupun 
întotdeauna răspunsuri complicate, 

— Cu şarm... mă gândeam! le propuse Lewis, zâmbind 
mândru. 

— Pe bune, vorbesc serios! insistă Cleo. 

— Haideţi, dragelor, le spuse Lewis, neîncetând să 
zâmbească. Trebuie doar s-aveţi încredere în mine. 

Mergeau unul lângă altul fără să scoată un cuvânt. După 
câţiva paşi, Emma se opri brusc. 

— Bine, Lewis, încuviinţă ea. Trebuie să aflăm ce se întâmplă 
cu noi. 

Se uită la Cleo şi la Rikki. Oare gândeau şi ele la fel? Erau şi 
ele de acord? Dacă voiau să afle adevărul, nu aveau alternativă. 
Trebuiau să înţeleagă totul mai bine, ca să poată să înveţe cum 


să trăiască de acum încolo. 

Rikki trase aer în piept, Era resemnată. Emma avea dreptate, 
dar asta nu însemna că îi şi convenea. Îl privea pe Lewis, 
jucându-se cu piciorul în nisip. 

— Oricum, n-o să dai ochii cu ea, zise ea în cele din urmă 
îmbufnată. 

— Ba da, asta o să se întâmple, răspunse el încrezător. 

Dădea impresia că are deja un plan bine pus la punct ca să o 
convingă pe dr. Denman să-l accepte în preajma ei. 

— Cleo? întrebă el, încercând să o privească în ochi. 

Părea să sugereze că ea făcea parte din planul său. 

Fiecare dintre ele, inclusiv bruneta Cleo, se întreba ce rol 
avea să joace în toată povestea. Într-un final, ridică nevinovată 
din umeri. „Habar n-am ce are de gând cu mine”, părea să se 
scuze. 


Capitolul 2 


Lewis stătea lipit de peretele laboratorului din parcul de 
distracţii. Urmărea încordat cum se apropiau nişte paznici, dar şi 
alţi oameni care i-ar fi putut descoperi. Fredona în minte 
melodia din Mission Impossible. Abia când se convinse că nimeni 
nu-i observase, îi făcu semn lui Cleo să se apropie. 

Fata se uită încă o dată în jur. Apoi se furişă din spatele unui 
tufiş. Înaintă spre Lewis pe vârfurile degetelor şi se lipi de 
perete, lângă el. Numai gândul că ar fi putut fi prinşi îi tăia 
respiraţia. Cleo ştia că acţiunea asta ar fi putut-o costa locul de 
muncă. 

— Lewis, n-avem voie să intrăm aici, îi şopti. 

Era conştient de riscul pe care şi-l asuma Cleo. Totuşi, nu era 
cel mai potrivit moment să-şi facă mustrări de conştiinţă. Zona 
interzisă vizitatorilor se afla în spatele bazinului de cercetări cu 
mamifere marine. Era departe de bazinul delfinilor, de unde se 
auzeau vocile entuziasmate ale spectatorilor. Spectacolul de la 
ora două era în plină desfăşurare. Probabil că toată lumea era 
prezentă - toată lumea, în afară de dr. Denman... 

Cu grijă, ridică legitimaţia lui Cleo în dreptul cititorului de pe 
uşă. Scrâşni din dinţi de încordare. Partea asta a planului putea 
da greş foarte uşor. Dacă legitimaţia nu permitea accesul în 


clădire, n-aveau nicio şansă să intre. Deodată însă închizătoarea 
se deschise cu un clic. Aparatul de citire afişa un led verde - 
puteau intra! Lewis răsuflă uşurat, apoi îşi vâri capul cu atenţie 
prin deschizătura uşii. 

Laboratorul era gol. Intră uşor, iar Cleo îl urmă. 

— Uită-te la asta, zise el fascinat. 

Rămase cu gura căscată de uimire, iar privirile îi alergau în toate 
părţile, încercând să cuprindă tot ce-l înconjura, suprafeţele de 
lucru păreau să se încovoaie sub greutatea echipamentelor 
scumpe. 

Şi Cleo îşi rotea curioasă privirea prin laborator. Nu avea nici 
cea mai vagă idee la ce puteau fi folosite atâtea aparate. Şi 
totuşi se bucura să îl vadă pe Lewis atât de entuziasmat. 

„Poate că există ceva aici care ar putea să ne fie de folos”, 
spera ea. Uită pentru o clipă ce probleme ar fi întâmpinat dacă i- 
ar fi găsit cineva acolo. 

— Ce zici, oare cum arată ea? întrebă Lewis distrat. 

Luă o eprubetă cu un lichid verde ciudat şi o ţinu în lumină. 
Laboratorul avea ferestre mici, prin care pătrundeau câteva raze 
de soare. „Oare cum arată o expertă în mamifere marine la 
numai 21 de ani?” se întrebă, mirându-se şi el de vorbele 
rostite. Puse repede eprubeta la loc. 

— Petrece mult timp în apă, îşi dădu Cleo cu părerea. Oare o 
fi având pielea încreţită de umezeală? 

Tocmai în acel moment auziră un zgomot venind dinspre uşă. 
Cineva era pe cale să intre în laborator. Erau în pericol! Lewis 
simţi un nod în gât. Pentru o clipă îşi ţintui privirile asupra 
picioarelor. De fapt, nici nu voia să afle cine îi descoperise. 

„Am fost atât de aproape”, îşi zise el, „şi totuşi, nu suficient. 
Sper că experienţa asta a meritat să-şi piardă Cleo locul de 
muncă. Ca să nu mai pun la socoteală ca eu am fost cel carea 
convins-o să intre în jocul meu.” 

În cele din urmă, îşi ridică privirea. În locul unui paznic furios, 
zări o femeie foarte frumoasă. Fiinţa asta îţi tăia respiraţia! Părul 
lung şi blond îi strălucea în soare. Părea o flacără ce îi lumina 
chipul frumos. 

Cleo era încă lângă Lewis. Nu-i plăcea deloc ce vede. 

— Pot să v-ajut cu ceva? îi întrebă femeia cu o voce cristalină. 

Lewis încercă să răspundă, dar sunetele refuzau să iasă. 
Rămase țintuit locului şi fără glas. 


— Noi... noi o căutăm pe... dr. Denman, bălmăji el. 

— Păi, eu sunt dr. Denman, zise femeia cu un zâmbet 
şarmant. , 

— Eu sunt Lew... încercă el să se prezinte. Aăă, Lewis 
McCartney, se corectă el citind numele scris pe CV-ul pe care îl 
adusese cu el. 

— Lewis McCartney? îl întrerupse dr. Denman, Nu eşti cumva 
acela care mi-a trimis 48 de mail-uri pentru postul de asistent? 

— Da, eu sunt, răspunse Lewis fericit. 

Începea să se liniştească. Cu toate acestea, nu-şi putea 
stăpâni zâmbetul. 

— Uau, zise ea şi-şi retrase mâna. Trebuie să fii un tânăr tare 
entuziast. 

Cleo îi dădu un ghiont. Încerca să-l scoată din starea de stană 
de piatră în care intrase. Nu reuşi. Lewis nu contenea să 
zâmbească, „Parcă-i bătut în cap”, se gândi ea. „Se face de 
râs.” 

— Doar nu eşti vreun hoţ? întrebă cercetătoarea în glumă. 

Lewis izbucni în râs. 

— Ha, ha, un hoţ! Ce glumă bună! răspunse el, de parcă ideea 
ar fi fost total deplasată. g 

Abia atunci îşi dădu seama cât era de ridicol. Işi aminti cine 
era şi unde se afla. 

— Ea este Cleo, zise el, amintindu-şi brusc că fata se afla 
lângă el, moment în care descoperi şi privirea ei critică. 

— Mă bucur să te cunosc, Cleo, zise dr. Denman politicoasă, 
apoi i se adresă din nou lui Lewis: 

— Drept să-ţi spun, atitudinea ta mi se pare... demnă de 
admiraţie, mărturisi ea, căutând să descrie într-un fel 
entuziasmul băiatului. Ştiinţa este cheia care ne dezvăluie 
secretele vieţii, 

Lewis se uită la Cleo, „Vezi?” se gândi el. „Asta spun şi eu 
mereu,” Cleo îşi întoarse privirea către dr. Denman. 

— Am putea să vedem la ce lucraţi acum? continuă Cleo, 
apropiindu-se de mesele de lucru. Ridică un carneţel care se 
găsea printre aparate. 

Îmi pare rău, spuse cercetătoarea, luându-i carneţelul din 
mână şi conducându-i spre uşă. Mă aflu într-un stadiu definitoriu 
al lucrărilor. Dar acum am CV-ul tău, Lewis. 

Le deschise uşa: 


— Bine? 

— Bine, încuviinţă Lewis. 

În timp ce dr. Denman îl trimitea politicoasă la plimbare, 
Lewis părea de-a dreptul tranchilizat. Chiar şi după ce uşa i se 
închise în nas, Lewis încă îşi mai sucea gâtul, încercând să o 
vadă pe frumoasa femeie. 

— La revedere! adăugă el visător, înainte să audă cheia în 
uşă. 


Capitolul 3 


Emma şi Rikki încercau să nu râdă în hohote. Mergeau prin 
parc, aproape de port, în timp ce Cleo le povestea ce se 
întâmplase în parcul de distracţii. Cel puţin cu asta începuse, 
pentru că la final se avântase într-un monolog despre biologia 
marină, despre faptul că nu o considera o ştiinţă demnă de luat 
în seamă şi că toţi cei care lucrau în domeniu nu puteau fi decât 
nişte simpli scafandri interesaţi de animale. 

Rikki şi Emma o întrebaseră dacă Lewis reuşise să lucreze cu 
aparatele din laborator, însă Cleo nici măcar nu auzise 
întrebarea. Ea continua să le povestească despre felul în care 
reacţionase Lewis atunci când dr. Denman îi surprinsese în 
laborator. 

„Oare ce-şi imaginează el că face?” se ambala Cleo. 

Lewis afirmase dintotdeauna că preferă brunetele aşa ca ea! 
„De când i s-o fi pus pata pe blonde? Nici măcar nu-i chiar atât 
de frumoasă”, se necăji ea. „Bine, e înaltă şi suplă şi are o 
educaţie aleasă, dar pun pariu că arată groaznic fără machiaj!” 

— Dr. Denman? Ha! Mai degrabă... Dr. Baywatch! trimise ea o 
săgeată otrăvită. Ce-ar putea ea să ştie atât de multe? 

— Păi, am căutat-o pe internet, încercă Emma să intervină în 
mod subtil. 

Nu ştia dacă era bine să continue. 

— O parte a lucrării de doctorat este o dezbatere importantă 
despre mutații la mamiferele marine... este renumită. 


— Hmm, mormăi Cleo cu dispreţ, ca şi când ar fi fost la 
îndemâna oricui să obţină un titlu de doctor. O fi avut, pur şi 
simplu, noroc. Pun pariu că nici măcar nu e blondă natural. 

Emma nu-şi mai putu stăpâni râsul. N-o mai văzuse niciodată 
pe Cleo atât de geloasă. Se miră de supărarea pe care i-o 
provocase. Nu cumva Cleo era îndrăgostită de Lewis? Cei doi 
erau prieteni dintotdeauna, „De ce să se fi aprins scânteia după 
atâta timp?” se gândi ea. Nu, nu putea fi vorba despre aşa ceva. 
Oricum, indiferent de motivul supărării lui Cleo, Emma avea chef 
să râdă cu poftă. Situaţia era mult prea haioasă. 

— Ce-i? întrebă Cleo nevinovată. Îmi fac griji pentru Lewis. Mă 
întreb cum se simte. Ar fi trebuit să-l vedeţi. Dacă o să-i spună 
despre noi? Dacă are o influenţă prea mare asupra lui? 

Emmei îi pieri râsul brusc. Chiar şi numai gândul că Lewis ar 
putea să-i dezvăluie ceva lui dr. Denman o îngrozea şi îi dădea 
fiori. Niciuna dintre ele nu ştia dacă cercetătoarea putea fi de 
încredere indiferent cât de renumită era ea ca om de ştiinţă. 
Dacă ar fi aflat ceva despre sirene, existau cele mai mari şanse 
să dezvăluie totul lumii întregi, iar Emma ştia un singur lucru 
despre oamenii de ştiinţă: voiau să publice cercetările lor cu 
orice preţ, indiferent dacă rezultatele erau sau nu interesante. 
In felul ăsta conlucrau ei. Articolele dădeau posibilitatea altor 
oameni de ştiinţă să continue cercetările pe respectiva temă, 
Emma nu-şi putea imagina că cineva care era atât de presat de 
responsabilităţi ar fi putut păstra un asemenea secret, indiferent 
de cât de tare şi-ar fi dorit asta. 


Capitolul 4 


Îl acceptase ca asistent! Lui Lewis nu-i venea să creadă. După 
ce primise vestea cea bună, se grăbise spre cafeneaua Juicenet. 
Era sigur că acolo le-ar fi găsit pe Cleo, Rikki şi Emma. Era atât 
de emoţionant şi spera ca şi lor să li se pară la fel de important. 
Din poziţia de asistent, considera că avea o şansă unică să afle 
ce se întâmpla cu prietenele sale şi de ce se transformau în 
sirene atunci când intrau în contact cu apa. Indiferent cât de 
mult ar fi crezut Cleo în el şi oricât s-ar fi străduit el în următorii 
ani... era conştient că nu putea ajunge prea departe cu dotarea 
din laboratorul şcolii. În câteva zile în echipa lui dr. Denman şi 


cu ajutorul echipamentului ei, avea şanse mult mai mari să 
obţină un rezultat. 

Imediat ce ajunse în cafeneaua Juicenet, le zări pe fete, care 
stăteau, ca de atâtea ori, într-un colţişor confortabil, în spatele 
barului. Lewis de-abia aştepta să ajungă la prietenele sale. Când 
reuşi, în sfârşit, să se strecoare până lângă Rikki, expresia 
feţelor lor nu era nici pe departe emoţionată. Ba dimpotrivă. Cu 
cât le povestea mai mult despre noul său job şi despre dr. 
Denman, cu atât mai acuzatoare şi mai îngheţate se arătau 
privirile lor, Emma părea chiar să scrâşnească din dinţi, în timp 
ce el vorbea. 

— Şi, în afară de asta, ea este om de ştiinţă, adăugă Lewis, 
completând lista atuurilor care trebuiau să o ridice în slăvi pe dr. 
Denman. _ 

Ultimul comentariu declanşă însă un mormăit general. In plus, 
Cleo îi articulă un picior pe sub masă. Nu tare, dar suficient cât 
să-l debusoleze complet, 

— Şi ce anume vrei să spui, Lewis? O s-o scoţi la masă şi o să- 
i şopteşti, ca din greşeală, despre prietenele tale care au rămas 
blocate pentru o noapte lângă Lacul Lunii de pe insula Mako şi 
care acum sunt sirene? îl întrebă Emma. 

— Aveţi un pic de încredere, le rugă el. Tot ceea ce vreau este 
să am acces în laborator. 

— Doar că pici în plasa femeilor frumoase, Lewis, îi reproşă 
Emma. 

— Femei frumoase? întrebă Lewis uluit, la auzul celei mai 
ridicole afirmaţii din lume. Credeţi cumva că mi-am dat seama 
dacă este frumoasă sau nu? Eu sunt om de ştiinţă! 

Cine l-ar fi auzit ar fi zis că în lumea lui nu era loc pentru un 
lucru atât de banal ca frumuseţea. 

— În afară de asta, nici măcar nu e frumoasă, adăugă el 
îmbufnat. 

Soneria telefonului lui Lewis le întrerupse discuţia. Se uită 
scurt pe ecran, ca să vadă cine îl suna. 

— Ea este! strigă el agitat, holbându-se la telefon şi sărind de 
pe scaun. 

Era evident că voia să răspundă şi nu avea chef să fie 
întrerupt în timpul convorbirii. 

Fetele rămaseră fără replică. Nu le venea să creadă. 

„Ce-o fi cu el?” se miră Cleo, „în mod normal, este atât de 


calm şi de echilibrat. Nu l-am văzut niciodată în halul ăsta... Se 
comportă de parcă ar avea întâlnire cu Shakira sau... ceva de 
genu'!” 

— Are deja salvat numărul ei pe mobil, zise Cleo, pierzându-şi 
cumpătul în clipa în care realiză că „ea” nu putea fi decât dr. 
Denman. 

Emma o îmbrăţişă pe Cleo cu blândeţe. 

Deşi Lewis plecase de la masă, fetele înțelegeau fiecare 
cuvânt, pentru că el se plimba prin cafenea de colo-colo, ţanţoş 
ca un cocoș. 

— Ce mai faceţi dr. Denman? îl auzeau spunând. 

Nici nu-l ştiau atât de linguşitor. 

— Hm, hm, da, hm, continuă el dezinvolt şi chicotind. 

— Ce râs nervos! constată Rikki, urmărindu-l cu atenţie. Asta 
nu-i a bună. 

— Se joacă cu părul, zise Emma uimită. 

Nu-i venea să creadă ce vede. 

Lewis continua să se plimbe prin cafenea, de parcă era singur 
în încăpere. De câteva ori dădu chiar şi peste chelner. Uitase 
totul din jurul său. Se lovi până şi de masa de biliard, propulsând 
o bilă direct în gaură. Unul dintre jucători îl privi furios, dar Lewis 
nu-l observă. 

— Ce glumeaţă sunteţi! Aveţi simţul umorului! îl auziră 
spunând, în timp ce se aşeza chiar pe masa de biliard. 

Băieţii care jucau îl priveau uluiţi, încercară să-l dea jos de pe 
masă, dar el ignora pe toată lumea. 

— Chiar că avem o mare problemă, observă Cleo neliniştită, 
urmărind cât de dezinvolt stătea Lewis pe masa de biliard. 

— Da, zise Lewis. Nu, m-aş bucura să fac practica. Sigur, 
oricând doriţi, zi şi noapte. 

Cleo oftă. 

— Serios? continuă Lewis râzând. 

Apoi încheie discuţia, sări de pe masă şi se întoarse victorios 
la masa fetelor. 

Cleo, Rikki şi Emma se uitau la el, fără să scoată un cuvânt. 
Niciuna nu era în stare să deschidă gura, Nu înțelegeau 
îndrăgosteala asta, la care tocmai fuseseră martore. 

„lar eu care credeam că Elliot se comporta ciudat atunci”, îşi 
zise Rikki, amintindu-şi de perioada în care fratele mai mic al 
Emmei se îndrăgostise de ea. „De data asta e mult mai rău!” 


— Deci, acum sunt absolut convinsă, concluzionă Emma în 
momentul în care Lewis se aşeză lângă ele. În momentul de 
faţă, nu putem avea încredere în tine. 

— Ce?! se apără el indignat. 

Nu părea să priceapă despre ce vorbea Emma. 

— Lewis, îl atacă ea, încercând să-i atragă toată atenţia. Uit-o 
pentru un moment aici este vorba despre noi. 

Trebuia să-l convingă că viaţa lor depindea de el. Dacă dr. 
Denman afla că ele erau sirene... nimeni nu ştia ce putea să se 
întâmple. Bineînţeles că fiecare dintre ele îşi asumase în trecut 
riscuri mai mari şi au fost gata să fie demascate chiar de mai 
multe ori dar tot ce se întâmplase înainte părea un joc faţă de 
pericolul care le pândea acum. Nici nu-şi puteau imagina ce ar fi 
putut face cercetătoarea cu informaţiile secrete de care 
dispunea Lewis. 

— Sub nicio formă nu ai voie să-i spui ceva despre noi, da? îl 
avertiză Emma. Ai înţeles? Este foarte important. 


Capitolul 5 


Ceva mai târziu, Lewis se afla în parcul de distracţii, unde voia 
să se întâlnească cu dr. Denman, Era încă foarte mirat de ce 
fetele aveau atât de puţină încredere în el şi de ce făcuseră o 
asemenea scenă. Doar era om de ştiinţă. Motivele sale erau cât 
se poate de oneste, iar el lucra cu dr. Denman doar pentru a le 
ajuta pe prietenele sale, Cleo, Rikki şi Emma, ca să afle 
răspunsurile la toate întrebările lor. El nu era răspunzător de 
problemele lor de sirene. 

Evident, dr. Denman era tare drăguță. Totuşi, era nevoie de 
mult mai mult decât de un aspect plăcut pentru a lucra alături 
de ea. De ce nu pricepeau prietenele lui că el depunea toate 
eforturile doar pentru ele? 

Oricât de mult încerca să le înţeleagă pe fete, nu reuşea. Aşa 
că preferă să alunge cât mai repede toate gândurile negre, 

Ajunse în laborator. Bătu la uşă şi o strigă pe dr. Denman cât 
de şarmant putu. 

— Lewis! auzi în cele din urmă o voce în spatele său. 

Fără să vrea, făcu un pas lateral şi se întoarse. Ceea ce 
văzuse îl făcu să-şi piardă echilibrul şi se sprijini de uşa 


laboratorului. Dr. Denman era până la brâu în bazinul de 
cercetare. Purta un echipament de neopren, pe sub care se 
zărea costumul de baie. Şi asta nu era totul. Lângă ea înota un 
delfin, pe care îl mângâia tandru. Pentru Lewis, arăta ca o 
adevărată zeiţă a mării. 

— Bună! zise ea prietenoasă. 

Lewis nu era în stare să-i răspundă. Stătea cu gura căscată. 
Inima-i bătea nebuneşte şi spera să nu roşească prea tare. 

— Lewis, începu dr. Denman, aplecându-se peste delfinul de 
lângă ea. 

Părea că nu observase comportamentul ciudat al băiatului. 

— Ea este Marge. Mă ajută în cercetările mele. Nu-i aşa că-i 
fermecătoare? adăugă ea, mângâind delfinul pe spate. 

— Da, aşa este, răspunse Lewis gâfâind uşor, fără să se uite 
la Marge. 

— Bine, zise Dr. Denman, dându-i drumul lui Marge şi 
apropiindu-se de marginea bazinului. Poţi să iei tu asta? îl 
întrebă pe Lewis, întinzându-i camera video subacvatică pe care 
o folosise. 

— Bineînţeles, răspunse Lewis grăbit. 

Luă aparatul şi îl aşeză cu grijă pe rampa din lemn, care 
ducea spre laborator. 

Când se întoarse, cercetătoarea era încă în apă până la 
genunchi şi încerca să dea jos costumul de neopren. 

— Aăă, mă ajuţi, te rog, cu fermoarul? îl rugă ea pe Lewis, 
zâmbindu-i. 

— Sigur că da, absolut, bălmăji el. 

Se apropie de ea, apucă de umeri costumul de neopren şi îl 
trase cu grijă în jos, de parcă ar fi decojit o banană. 

Lewis înghiţi în sec, încerca cu disperare să acţioneze cât mai 
profesionist, dar se surprinse holbându-se la costumul de baie. 

— Mulţumesc, zise dr. Denman scoţându-şi braţele din 
costumul ud. 

— OK. 

Într-o clipă redevenise cercetătoarea pe care o ştia. 

— Hai să-ţi arăt unde o să lucrezi. _ 

Sări din piscină şi-şi luă un prosop. Işi şterse părul cu mişcări 
precise şi îl conduse pe Lewis în laborator, El o urmă fără să 
scoată o vorbă. 

După ce intrară în încăpere, dr. Denman dispăru în spatele 


unei uşi ca să se schimbe. Lewis nu ştia ce să facă, aşa că se 
gândi să o întrebe când începuse să se dedice muncii de 
cercetare. 

— Cum aţi aterizat aici? întrebă el din spatele uşii. 

— În laboratorul ăsta sau în general? veni replica. 

— Păi, cum aţi început cercetările? continuă el. Cum devine o 
femeie una dintre cele mai sonore voci din lume în cercetarea 
mamiferelor marine? 

— Cred că totul a început în copilărie, explică ea. Am îndrăgit 
oceanul de când eram destul de micuță. Imi aduc aminte că 
întotdeauna ne petreceam vacanţele la malul oceanului. Fraţii 
mei au învăţat să facă surfing, iar eu alergam cât era ziua de 
lungă pe plajă, urmăream tot ce se întâmpla în bazinele dintre 
stânci şi adunam tot felul de lucruri. De fiecare dată când ne 
întorceam acasă, tata trebuia să fac loc în maşină pentru 
găleata mea cu stele de mare, meduze şi scoici. Apoi studiam 
ore întregi animalele în camera mea. Voiam să aflu cum 
funcţionează. De regulă, le desenam şi încercam să le ţin cât 
mai mult timp în viaţă. 

— Asta înseamnă că încă de pe atunci ştiaţi că vreţi să 
deveniți biolog marin? insistă Lewis, rotindu-şi privirea prin 
laborator. 

— De fapt, nu, răspunse dr. Denman. Asta s-a întâmplat ceva 
mai târziu, la liceu. Acolo am avut o profesoară de biologie care 
mi-a explicat valoarea şi responsabilitatea pe care ştiinţa le 
implică. Mi-a trezit interesul pentru studiile lui Charles Darwin. 

— l-aţi citi cartea despre formarea şi evoluţia speciilor? o 
întrebă el. 

— Bineînţeles. Chiar dacă ştiam unele lucruri despre evoluţie, 
abia după ce i-am citit cartea am ştiut că vreau să-i continuu 
ideile. 

— Şi-atunci v-aţi dus la universitate? 

— Exact. Apoi m-am dus la universitate şi, cândva, mai târziu, 
mi-am dat doctoratul şi am fost desemnată să-mi reprezint 
universitatea într-o echipă internaţională de cercetare. 
Împreună cu acea echipă am stat o perioadă la Staţia de 
cercetare Charles Darwin din Santa Cruz, pe Insulele Galapagos. 
Acolo am studiat ecologia marină. După un timp, proiectul nu a 
mai primit subvenţii, dar n-am vrut să părăsesc insula. Erau atât 
de multe de descoperit şi de cercetat acolo... 


Deodată, dr. Denman reveni în laborator. Era îmbrăcată într- 
un halat alb şi tocmai îşi lega părul cu un elastic. 

Lewis era fericit că de data asta îndrumătoarea lui purta ceva 
mai mult decât un costum de baie. 

— Drept urmare, şederea mea la Galapagos a fost o etapă 
aparte din viaţa mea. În felul acesta am ajuns să cercetez 
mutatiile celulare la mamifere, îşi încheie ea explicaţiile. Nu 
ştiam că studiile mele vor stârni un asemenea interes în 
cercurile ştiinţifice. 

— Incredibil, murmură Lewis, care încă se mai învârtea prin 
laborator. 

— Poftim? observă dr. Denman. 

— Hm? răspunse Lewis absent, îşi concentrase toată atenţia 
asupra unui cilindru gradat, pe care îl ţinea în mână. 

— Face parte din dotarea dumneavoastră. Am citit despre 
toate astea, dar să le am, pur şi simplu, înaintea ochilor... eo 
nebunie, explică el, aşezând paharul cu atenţie înapoi pe 
suprafaţa de lucru. 

— Păi, ăsta este avantajul când oamenii investesc în 
proiectele tale, constată ea. 

— Este fantastic, zise Lewis şi întinse mâna după o centrifugă. 
Deci pe ce o să lucrez? întrebă el entuziasmat. Pe microscopul 
electronic? 

Se îndreptă spre masa pe care se afla valorosul aparat. 

— Nu, zise el descoperind o maşinărie şi mai mare. Un 
vaporizator ionic? 

Se îndreptă în grabă într-acolo, dar atenţia-i fu atrasă repede 
de un instrument mai mare: fotometrul de absorbţie atomică, 
zise el, postându-se mândru lângă aparat. 

— Începe mai întâi cu mopul, îi propuse dr. Denman sec şi îi 
întinse unul. 

— O, spuse Lewis dezamăgit. 

Capitolul 6 


Lui Cleo nu-i venea să creadă! Cele trei prietene stăteau în 
bucătăria Emmei şi îl priveau uluite pe Lewis. 

— Nu poate fi adevărat! Chiar ai şters pe jos cu mopul? îl 
întrebă Cleo. „Şi eu care-am crezut tot timpul că se ocupă de 
activităţi ştiinţifice de înaltă clasă pentru a ne ajuta! In clipa 
asta, nici nu ştiu ce-i mai rău”, se gândi ea, „faptul că s-a 


îndrăgostit de ea sau că ea îl pune să facă lucruri mărunte. Pun 
pariu că pentru mine nu ar face asta”, îşi zise Cleo, privind 
sceptică în direcţia lui. 

— Şi cum ne-ajută asta mai departe? îl chestionă Rikki, luând 
o bucată uriaşă de pizza de pe aragaz. 

Mâncarea rămăsese de cu o seară înainte, dar pe Rikki n-o 
deranja îi era - îi era o foame de lup! 

Emma îi aruncă o privire întrebătoare, de parcă ar fi vrut să 
spună: „Doar nu te gândeşti serios să mănânci aşa ceva, nu?” 

Pe Rikki însă nu o deranja. Muşcă din pizza cu poftă şi îi zâmbi 
Emmei cu gura mânjită de brânză. 

Oameni buni, ştiu ce fac! se apără Lewis. Am acces în 
laborator. Acum mai am nevoie doar de o probă proaspătă de 
ADN... poate o... bucăţică de unghie de la picioare, le propuse el 
şi scoase unghiera din buzunar. 

Rikki aproape că se înecă cu felia pizza. Ce propunere era 
asta? Să mănânci pizza de cu o seară înainte era una, dar să-i 
dai cuiva o bucăţică din unghia ta? Erau lucruri pe care nici chiar 
ea nu le putea... digera. 

Emma strâmbă din nas. În niciun caz nu i-ar fi dat cuiva o 
bucăţică din unghia de la picioare, „Nici mie nu-mi place în mod 
deosebit când îmi tai unghiile”, se gândi ea. „E scârbos!” Aşa că 
se uită plină de speranţă către Cleo. 

In mod surprinzător, Cleo nu avea nicio problemă. Unghiile 
erau unghii - şi cu asta basta. Şi totuşi, cu cât se gândea mai 
mult la chestia asta, cu atât mai mult o deranja că trebuia să fie 
ADN-ul ei cel pe care avea să-l analizeze. Dar, la urma urmelor, 
chestia asta avea să slujească unui scop ştiinţific. 

— OK, OK, zise ea, smulgând unghiera din mâna lui Lewis şi 
fugi în baie. „N-a spus nimeni că trebuie s-o fac de faţă cu toată 
lumea!” 


A doua zi dimineaţă, Lewis se trezi foarte devreme. Voia să 
ajungă în laborator înaintea lui dr. Denman. Aşa că renunţă la 
micul dejun, îşi luă rucsacul şi proba de unghie a lui Cleo şi ieşi 
în goană din casă. 

Ştia exact ce trebuie să facă. Spera să găsească laboratorul 
gol. În cazul ăsta, ar fi avut şi timp să facă repede curăţenie, 
înainte să apară cercetătoarea. Cu un pic de noroc, ea nici n- 
avea să-şi dea seama că a fost aici. 


Când ajunse în parcul de distracţii, avea planul pregătit în 
minte. Memorase cu o seară înainte schiţa clădirii şi cunoştea 
poziţionarea exactă a fiecărui aparat. Pentru a se încadra în 
timp, îşi compusese câte o mică melodie pentru fiecare dintre 
acţiunile sale. Aflase de trucul ăsta de la televizor. Cu câteva 
săptămâni în urmă văzuse un film, în care nişte hoţi de bijuterii 
procedaseră la fel. Fiecare pas de pe lista acţiunilor era 
concentrat pe o melodie. De exemplu, dacă aveau exact 3 
minute şi 42 de secunde la dispoziţie înainte ca paznicul să dea 
alarma, fredonau o melodie de 3 minute şi 42 de secunde. In 
felul acesta aveau tot timpul lucrurile sub control. 

Când ajunse în faţa uşii laboratorului, Lewis trase încă o dată 
aer în piept, apoi trecu cartela de acces prin faţa cititorului. 
Datorită noului său job, nu mai depindea de cartela lui Cleo. 

Intră cu atenţie. Spre marea lui dezamăgire, dr. Denman se 
afla deja înăuntru. Se opri o clipă din lucru şi îi zâmbi. Lewis 
simţi cum i se taie respiraţia. „Minunat”, îşi zise el. „Planul meu 
s-a dus pe apa sâmbetei.” Acum trebuia să găsească o 
explicaţie pentru faptul că ajunsese atât de devreme la 
laborator. Se gândi profund. Dacă era să facă stânga-mprejur, ar 
fi fost, cu siguranţă, suspect, aşa că încercă să profite de 
situaţie. 

— leri nu am curăţat chiar toate suprafeţele de lucru, zise el 
repede. Aşa că m-am întors. Termin repede, bine? 

— Eşti foarte conştiincios, zise dr. Denman dând din cap 
aprobator. 

Îl măsură din cap până-n picioare. 

— Ei bine, eu am cam terminat aici şi o să plec. 

— OK, perfect, nu vreau să vă deranjez, se scuză Lewis, 
începând să spere din nou. „Poate că am totuşi o şansă şi pot să 
petrec ceva timp singur în laborator”, se bucură el. 

— Curăţ imediat, zise el cu voce tare. 

— Atunci, te las singur, zise dr. Denman şi dispăru. 

„Perfect!” îşi zise Lewis. „Asta da şansă. Sper doar ca dr. 
Denman să lipsească suficient de mult cât să pot lucra şi eu un 
pic.” Fugi şi ascultă la uşă. Era singur! Se apucă imediat de 
treabă. O zbughi direct spre microscopul electronic. Scoase 
unghia lui Cleo din buzunar, luă un bisturiu şi tăie o bucăţică din 
probă, apoi o aşeză sub microscop. Trebuia să afle neapărat 
dacă se modificau celulele. Poate avea să descopere ceva 


neobişnuit în pereţii celulelor, ceva care declanşează incredibila 
reacţie a fetelor la apă. 

Lewis se concentră asupra microscopului şi mări imaginea pe 
ecranul de lângă el. Studie imaginea pentru o clipă, apoi umplu 
o pipetă cu apă sărată. „Sper să pot observa în direct reacţia 
celulelor la apă”, gândi el. 

— Ei, îţi place? se auzi vocea lui dr. Denman în spatele lui. 

Lewis se ridică brusc. ÎI prinsese asupra faptului! 

— Aăă, ăăă, eu doar... bălmăji el, săpând adânc în minte după 
o scuză bună. 

— Nu-ţi face griji, zise dr. Denman zâmbind. Ştiam eu că n-o 
să rezişti, adăugă ea de parcă ar fi premeditat totul. Să cureţi 
suprafeţele de lucru? Hai nu mai spune! 

Lewis rânji nervos. „Ea crede că folosesc echipamentul doar 
pentru distracţie”, se gândi el. „Dacă reuşesc să-i întreţin ideea 
asta, tot e bine. Nu-i chiar totul pierdut.” 

Din fericire, în clipa în care intrase dr. Denman şi Lewis se 
speriase, el se împiedicase de un cablu şi deconectase 
monitorul. Aşa că cel puţin nu văzuse despre ce era vorba. 
Acum trebuia să se asigure că nu se apropie prea mult de 
microscop ca să vadă proba. 

— La ce te uitai? îl întrebă ea, închizând uşa în urma ei. 

Era exact întrebarea pe care Lewis n-ar fi vrut sub niciun chip 
s-o audă. 

— A, la nimic, zise el scurt, dând din mână. O nimica toată, e 
ceva ce-am găsit pe plajă. 

Oricât de proastă era explicaţia, altceva nu-i trecuse prin 
minte în condiţiile date. 

— Cred că este nisip sau ceva de genu' - nimic interesant. 

— La urma urmelor, absolut totul este într-o oarecare măsură 
interesant, zise femeia şi se apropie de masa de lucru. 

Se uită curioasă la microscop. 

— Fiecare lucru are propria lui istorie. 

Lewis devenea tot mai neliniştit. „Dacă se mai apropie un 
pas”, îşi zise el, „o să vadă că nu este doar nisip. Atunci o să am 
de dat nişte explicaţii.” Trebuia neapărat să găsească o soluţie. 

— Vai, ce târziu s-a făcut, constată el, uitându-se la ceas. 

În felul ăsta observase şi cât de departe se afla proba de el. 
„Dacă reuşesc să mă mişc suficient de repede...” 

— Trebuie să plec la şcoală, zise el deodată. 


Fără să mai piardă vreo secundă, luă eprubeta cu proba, îşi 
aruncă rucsacul pe spate şi o zbughi spre uşă. 

Se strecură pe lângă dr. Denman şi aproape că o lovi. Cu 
toate acestea, părăsi laboratorul fără să se mai uite în urmă. 
Cum avea să considere ea comportamentul său - avea timp 
suficient să se gândească mai târziu la asta. Acum nu conta 
decât să poată părăsi laboratorul cu bucata de unghie a lui Cleo 
în siguranţă. 

Când ajunse afară, Lewis se sprijini pentru o clipă de zidul 
clădirii şi încercă să-şi tragă sufletul. „Am reuşit! A fost cât pe ce 
să o încurc!” 

Lewis habar n-avea că, între timp, dr. Denman se dusese 
drept la microscop, porni calculatorul şi aşteptă să apară 
imaginea pe ecran. 

— la să vedem ce avem aici? îşi zise ea încet, privind prin 
microscop. 

Trebuia să ştie ce anume îi stârnise un asemenea interes lui 
Lewis. 

Celulele erau de origine umană, dar dr. Denman nu mai 
văzuse aşa ceva. Luă pipeta cu apă sărată pe care Lewis o 
lăsase pe masă şi picură pe lamă. 

— Incredibil! 

Celulele începură să se deplaseze în momentul în care veniră 
în contact cu apa. Lichidul părea să le alimenteze cu energie. 
Celulele intrară, pur şi simplu, într-un dans spectaculos. Apoi îşi 
schimbară brusc structura, transformându-se într-un soi de 
cristal. Mutaţia avea loc chiar sub ochii ei! 

Dacă Lewis ar mai fi fost în încăpere, ar fi văzut cum tânăra 
cercetătoare se sperie şi făcu un pas înapoi de la microscop. 

— Doamne, Dumnezeule, rosti ea şi se aşeză ameţită pe un 
scaun. 

Între timp, Lewis alerga pe lângă bazinul delfinilor. Încă 
tremura la gândul că evitase o adevărată catastrofă. Scăpase 
basma curată, cel puţin aşa-şi imagina el... 

„Sigur o să creadă că sunt un idiot”, îşi zise în sinea lui. Se 
gândea ce o să zică dr. Denman data viitoare când avea să dea 
ochii cu ea. „Oricum, e mai bine decât să mă considere Cleo un 
idiot, OK - cum stăm? Am luat totul cu mine, Eprubeta e în 
buzunar.” O verifică. „OK.” Unghia lui Cleo era în eprubetă. „OK. 
Lama este în... în...” Căută nervos în toate buzunarele, Nu era. 


„Lama de sticlă este...” Căută în rucsac. Atunci îi pică fisa unde 
era. Înţepeni de spaimă! În disperarea sa de a scoate eprubeta 
din laborator, uitase lama de sticlă cu proba în microscop. „O, 
nu!!!” se gândi el, intrând în panică. „Nu! Nu! Nu!” 

Fără să mai piardă o secundă, se năpusti înapoi, alergă pe 
cărare, urcă scările în goană şi intră în laborator. 

Spre mirarea sa, dr. Denman era încă acolo. Scria agitată 
ceva într-un caiet. Într-adevăr, nu se afla lângă microscop. Lewis 
încă mai spera. „Poate că totuşi nu şi-a vârât nasul.” 

— Dr. Denman, cred că mi-am uitat... începu el cu explicaţiile. 

— Preparatul? îl întrerupse ea scurt şi îi înmâna o cutiuţă. Hm, 
ştiu că nu este nisip, Lewis. Nu ştiu despre ce este vorba. 

Lewis luă cutiuţa. Îi tremura mâna, dându-şi seama că ea 
văzuse proba. Doar un idiot şi-ar fi putut imagina că n-avea s-o 
intereseze. 

— Aăă... este... un proiect personal, explică el, sperând că 
cercetătoarea n-avea să continue cu întrebările, în sinea sa ştia 
însă că probabilitatea era extrem de mică. „Asta n-o s-o 
creadă”, îşi zise el. „Dacă este un adevărat om de ştiinţă, o să 
vrea să ştie exact ce se petrece, iar eu n-o să mai am niciun fel 
de scuză.” 

Nu ştia cum să iasă din încurcătură. Nu putea să dea în vileag 
problema fetelor. 

— OK, zise dr. Denman zâmbind, ca şi când totul era în 
ordine. Perfect! 

Lewis era uimit. „A zis cumva perfect? Unde o fi ceva perfect 
în toată treaba asta? Tocmai a văzut celulele de sirenă şi spune 
că totul este OK?” Nu scoase însă nicio vorbă. 

— Ascultă, continuă dr. Denman. Mâine aş vrea să fac nişte 
scufundări şi aş avea nevoie de ajutor. Ai chef de ceva 
experienţă practică? 

— Da, sigur, răspunse Lewis, încercând să se relaxeze. „Poate 
că totuşi o să uite toată povestea”, spera el. Se uită pentru o 
clipă în ochii ei. Să fie ăsta un plan bine pus la punct? Avea 
cumva de gând să-l tragă de limbă de unde avea proba? Sau îşi 
făcea griji de pomană? 

Dr. Denman îi zâmbi nevinovat, de parcă uitase într-o clipită 
de preparatul cu pricina, „Poate că totuşi e de încredere”, îşi 
zise el, „în plus, cum aş putea refuza invitaţia unei cercetătoare 
atât de frumoase? Dacă particip la scufundări alături de ea, 


poate c-o să aflu şi eu cum se analizează o probă de ADN cu 
echipamentul din laborator.” 

— Sună bine, se bucură el. 

— Deci ne vedem mâine? întrebă ea, lovind uşor cu creionul 
în caiet. 

Femeia dădea semne că vrea să-şi continue treaba. 

— OK, da, răspunse Lewis şi-şi văzu de drum. 

Ţinea strâns în mână cutiuţa cu lama de sticlă. Se simţea 
uşurat - ca niciodată până atunci. Recuperase preparatul, iar 
restul unghiei lui Cleo se afla în siguranţă în buzunarul său. In 
afară de asta, urma să meargă la scufundări împreună cu dr. 
Denman - era cum nu se poate mai bine! 

Imediat ce Lewis închise uşa laboratorului în urma sa, 
cercetătoarea deschise o altă cutiuţă, care se afla pe masă 
lângă ea. În ea se afla lama de sticlă de la Lewis - cu bucăţica 
de unghie a lui Cleo. 

— Lewis, a văzut proba! Cum ai putut? strigă Emma. 

Stătea pe marginea patului lui Cleo - Rikki şi Cleo se aflau 
lângă ea. Toate trei îi aruncau priviri pline de reproş. Lewis 
stătea în faţa mesei de toaletă a lui Cleo şi tocmai le povestise 
întâmplările petrecute în laboratorul. Dr. Denman. Părea destul 
de satisfăcut de turnura pe care o luaseră lucrurile. 

Emma, în schimb, îşi ieşise din fire. Chiar nu-şi dă seama ce-a 
făcut?” se gândi ea. „Am ştiut de la bun început că nu putem 
avea încredere în el! Acum faimoasa cercetătoare precis aleargă 
la prima universitate şi, înainte să ne dăm seama, o să afle o 
lume întreagă secretul nostru!” 

— Pur şi simplu, nu aveţi o viziune de ansamblu asupra 
lucrurilor! Argumentă Lewis, trântindu-se pe singurul scaun liber 
din cameră. A fost un accident, Şi, în afară de asta... adăugă el 
apropiindu-se de fete,... ea este om de ştiinţă. Aşa lucrează ei! 

— Cum? îşi trădează prietenii? îl atacă şi Rikki. 

Dezaprobase de la bun început planul lui Lewis. Cu greu se 
abţinea să le spună fetelor că ea le avertizase. Văzuse suficiente 
filme despre oameni de ştiinţă nu tocmai... ortodocşi, care nu 
puteau fi nicidecum de încredere. OK - unii dintre ei încercau să 


facă bine - evident că, fără motiv, nu lua nimeni premiul Nobel. 
Rikki ştia însă că, în decursul istoriei, au existat o mulţime de 
cercetători avizi de putere. Era convinsă că în aceste cercuri era 
un lucru obişnuit să-ţi trădezi prietenii. Ar fi vrut să-l întrebe pe 
Lewis dacă a auzit vreodată numele de Frankenstein. 

— Nu, răspunse Lewis iritat. Compară rezultatele. Aşa se 
procedează la noi. 

— La noi? se enervă Rikki şi mai tare. 

Era ultimul lucru pe care şi l-ar fi dorit să fie băgată în aceeaşi 
oală cu această dr. Denman. 

— La noi, cercetătorii, explică Lewis, încercând să nu pară 
tocmai frustrat. Pe noi ne mână doar setea de cunoaştere. 
Credeţi-mă, este OK. 

— Şi dacă setea ei de cunoaştere o mână să ne disece? 
întrebă Rikki, căutând din priviri suportul lui Cleo şi al Emmei. 

Amândouă încuviinţară din cap. Niciuna dintre ele nu avea 
nici cea mai mică tragere de inimă să sfârşească sub formă de 
sushi pe o masă de laborator, cercetată de oamenii de ştiinţă în 
halate albe, care voiau să afle cu tot dinadinsul cum 
funcţionează sirenele. 

— Ea nu-i aşa! răspunse Lewis. 

Avea senzaţia că vorbeşte în gol. „Minunat!” se gândi el. „Ne- 
am întors iar la masa de disecţie! Dac-ar fi văzut ce am 
descoperit în laborator, atunci precis m-ar fi înţeles. Dr. Denman 
nu-i ca alţi oameni. Ea este exact aşa cum aş vrea şi eu să fiu - 
nu e ahtiată după senzaţional, dar, indiferent ce le explic eu 
fetelor, ele nu vor să mă-nţeleagă.” 

— Trebuie să plec acum, zise el, ridicându-se şi făcându-le 
fetelor scurt cu mâna. 

Apoi ieşi pe uşă. 

— Ne vedem mâine, adăugă el, înainte să o închidă. 

— Lewis... De regulă, nu-i chiar atât de morocănos, zise Rikki, 
întorcându-se spre Emma şi Cleo, după ce băiatul ieşise din 
cameră. 

Amândouă se uitau la ea cu compasiune. Doar văzuseră toate 
cât de ciudat se comportase în cafeneaua Juicenet când l-a 
sunat dr. Denman. Nimic nu le-ar fi putut convinge de contrariu. 
Lewis era îndrăgostit până peste urechi de femeia asta. În 
condiţii normale, băiatul era de încredere, dar acestea nu erau 
condiţii normale. Indiferent ce se întâmpla între cei doi - Lewis şi 


această cercetătoare, băiatul se schimbase. Asta însemna că 
pentru o perioadă trebuiau să fie atente la cei doi. 

— Cine este pentru să nu mai avem încredere în Lewis să 
ridice mâna, zise Rikki, ridicând ambele braţe. 

— De acord, îl ţinem sub observaţie, zise Emma şi ridică şi ea 
mâna, chiar dacă nu chiar atât de avântat ca Rikki. 

Cleo oftă. Oricât de mult i-ar fi displăcut, nu putea să nu 
recunoască faptul că prietenele ei aveau dreptate. Trebuiau să-l 
urmărească pentru o vreme pe Lewis. „Nu-mi vine să cred că-l 
lucrez pe la spate”, se gândi Cleo tristă. „Niciodată nu mi-a 
trecut prin minte că ar putea să se întâmple aşa ceva.” Deodată 
simţi nevoia să bea ceva. Trebuia neapărat să scape de gustul 
amar din gură. 

Cleo nu se simţea deloc bine. Nu era corect să-şi spioneze un 
prieten - chiar dacă Emma şi Rikki aveau motive să îndoiască de 
el, Pe de altă parte, i se părea captivant să se joace de-a 
detectivul şi să-l ţină sub observaţie. 

Înainte de a ieşi de dimineaţă din casă dorise chiar să le 
convingă pe Emma şi Rikki să se îmbrace cu haine de camuflaj 
negre, aşa ca nişte adevăraţi spioni. Emma dăduse ochii peste 
cap, explicându-i că nu este cazul să exagereze. Cleo, în 
schimb, nu credea că ar fi fost greşit să îmbrace hainele 
potrivite fiecărui context. Se ascunseseră toate trei după un 
teanc de cutii de ambalaj şi se uitau cum Lewis şi dr. Denman 
încărcau echipamentul în barcă. Cleo se gândi că în mod sigur s- 
ar fi simţit mai bine într-o pereche de jeans negri şi într-un 
pulover negru. Din fericire, Lewis şi cercetătoarea erau prinşi 
într-o discuţie şi nu-şi despărţeau privirile unul de la celălalt. 
Cleo era sigură că nu fuseseră descoperite. 

„De fapt, cred că ne-am fi putut transforma în sirene aici, sub 
ochii lor”, se gândi ea. „Lewis este atât de absorbit de dr. 
Denman, încât cred că nici nu ar fi observat.” 

Deodată simţi o lovitură. Rikki îi dăduse un ghiont şi se uita 
urât la ea. 

— Şşş!!! 

— Ce-i? întrebă Cleo, nevinovată. 


Nici măcar nu-şi dăduse seama că râsese încet. 

Imaginea lor ca sirene, dând din cozi în faţa lui Lewis, i se 
părea prea simpatică. Se apropiară pe furiş, încercând să audă 
ce era atât de interesant în discuţia dintre dr. Denman şi Lewis. 

— Ştiinţa nu serveşte doar la satisfacția propriei curiozităţi, 
Lewis! îi explica tânăra cercetătoare. Ea trebuie să aibă un scop, 
ea trebuie să servească umanităţii. 

„Oare toţi oamenii de ştiinţă îşi pierd timpul ţinând altora 
predici?” se miră Cleo. 

— Sunt de acord cu asta, răspunse Lewis. 

Părea să-i placă într-adevăr discursul. 

— Doar ştiinţa poate face lumea mai bună, dr. Denman. 

Cleo întoarse ochii spre Emma şi Rikki. „Cât de teatral!” se 
gândi ea, enervată. 

— Ce tot vorbesc ăştia doi? îi şopti Rikki. 

— Lewis! Te rog! Doar lucrăm împreună, nu-i aşa? Spune-mi 
Linda! 

— Linda? întrebă Lewis. 

Părea şocat şi dezamăgit, în acelaşi timp. 

— Cum aşa? 

„Pare că i-ar conveni să o numească în continuare dr. 
Denman”, se gândi Cleo. „E tipic pentru Lewis. Se lasă 
întotdeauna impresionat de titluri, mai ales, de cele academice.” 

Fata râse în sinea ei. Oare cum ar reacţiona Lewis dacă ar 
întâlni un profesor doctor? „Probabil că asta ar fi prea mult 
pentru el”, îşi zise ea, un pic răutăcioasă, O auzi şi pe Rikki 
oftând. Probabil că se gândea la acelaşi lucru. 

— Aşa mă cheamă! răspunse dr. Denman sec. 

— Oh! îngăimă Lewis, încă dezamăgit. Deci, continuă el, un 
pic mai vesel şi ridică o altă cutie cu echipament de cercetare, 
Chiar avem nevoie de toate astea? 

— Da! Oricum, de majoritatea dintre ele, primi răspunsul. Asta 
e şi atât de atractiv la ştiinţă, Lewis, îi explică ea, aşezând un 
aparat de filmat subacvatic lângă celelalte lucruri. Jucăriile sunt 
super, 

— Şi încotro mergem? întrebă Lewis. 

— Mă gândeam la insula Mako, răspunse cercetătoarea. 

De spaimă, Lewis aproape că scăpă echipamentul de 
scufundări din mâini. Auzise corect? E 

— Insula Mako? mormăi el, abia stăpânindu-şi vocea. Aăă, nu- 


i o idee chiar atât de bună, Nu-i nimic de văzut acolo. 

Cleo de-abia îşi stăpânise un țipăt datorită lui Rikki, care-i mai 
dăduse un ghiont în coaste. 

Nu puteau să-şi permită să fie descoperite. Era important să 
afle cum evoluau lucrurile. 

„De ce tocmai insula Mako?” se gândi Cleo. „Lewis ştie că nu 
o poate duce acolo. Nu poate fi chiar atât de îndrăgostit încât să 
se gândească să o ducă pe insula Mako! Hai, Lewis, convinge- 
o!” 

Cleo se uită din nou spre barcă, văzu pe dr. Denman cum îl 
privea întrebătoare pe Lewis, care nu era în stare să scoată un 
sunet. Incercă să se adune. 

— Nu! Chiar nu-i nimic interesant acolo! bălmăji el, reuşind 
chiar să pară convingător. În plus, acolo sunt mulţi rechini. 
Rechini mulţi şi mari... 

— Ei, haide Lewis! Nu-mi spune e te temi de rechini! îl 
întărâtă cercetătoarea. 

— Eu? Nici pomeneală! răspunse Lewis, dintr-odată mult mai 
îngrijorat. 

Nu voia ca ea să creadă că-i este frică de rechini. Pe de altă 
parte, nici nu voia să fie răspunzător de faptul că mergeau pe 
insulă. Nu putea să-i spună adevăratul motiv şi era conştient că 
nu avea nicio scuză plauzibilă pentru a nu merge acolo. Oftă, 
simțindu-se prins în capcană. 

— Bine, atunci! Pe insula Mako. „mormăi el. 

— Perfect atunci! răspunse dr. Denman cu hotărâre. 

Aveau să meargă pe insula Mako, indiferent dacă lucrul ăsta îi 
convenea sau nu. 

Resemnat, băiatul încărcă restul echipamentului pe barcă. 
Apoi se urcă şi el. 

Când porni motorul, Cleo se întoarse către prietenele ei. 
Păreau la fel de îngrijorate ca şi ea. 

— E nebun! zise ea, E nebun de legat! Cum poate să o ducă 
acolo? 

— Trebuie neapărat să le-o luăm înainte! hotărî Emma. 

Cleo şi Rikki încuviinţară. Trebuiau sa ajungă pe insula Mako 
înaintea bărcii. Chiar dacă Lewis şi dr. Denman nu s-ar fi 
apropiat de Lacul Lunii, zona din preajma insulei nu era pentru 
cercetători. Putea deveni periculos. Singura soluţie era să-i ţină 
sub observaţie pe Lewis şi pe noua lui prietenă. 

Fără să mai piardă timpul cu alte discuţii, Cleo, Rikki şi Emma 
fugiră spre celălalt capăt al portului în momentul în care barca 
lui dr. Denman dispăruse din peisaj. Se mai asigurară o dată 
scurt, apoi săriră în apă. Lewis şi dr. Denman aveau deja un 
avans considerabil. De aceea, ele nu-şi puteau permite să 
piardă nicio secundă. Trebuiau să ajungă pe insula Mako 
înaintea bărcii. 

În clipa în care atinseră apa, cele trei prietene simţiră 
furnicăturile de rigoare, premergătoare transformării. Le 
străbătu un fior prin tot corpul, apoi apărură cozile puternice şi 
strălucitoare, ce le înlocuiau picioarele, Dintr-o privire, hotărâră 
să pornească într-o cursă nebunească spre insula Mako. 

La un moment dat, Cleo oftă uşor. Văzuse barca, care vuia în 
stânga fetelor. „l-am ajuns”, se bucură ea. „Cu siguranţă, vom 
ajunge înaintea lor!” Le arătă şi celorlalte două descoperirea ei. 
Şi ele văzuseră barca, dar asta nu însemna că aveau vreme să 
se relaxeze. Trebuiau să fie toate trei pe poziţii în clipa în care 
ajungeau dr. Denman şi Lewis. Aşa că îşi continuară cursa şi 
încetiniră abia atunci când se apropiară de reciful care înconjura 
insula. Acolo, se ascunseră printre stânci şi alge, pe fundul 
mării, şi aşteptară venirea bărcii. La scurt timp, aceasta apăru. 
Peste câteva clipe, fetele zăriră elicea care se apropia de ele 
prin apa limpede. Sirenele rămaseră liniştite, în ascunzătoarea 
lor, urmărind barca ce trecea pe deasupra lor. 

Motorul se opri, Barca se mai legănă o vreme, până când 
ancora se agăţă de marginea recifului. 

Cleo urmărea agitată fiecare mişcare a ambarcaţiunii. Din 
locul în care se afla, în spatele unei stânci acoperite de corali, 
putea vedea doar siluetele neclare ale celor doi care se aflau 
încă la bord. Vedea cum Lewis regla tubul de oxigen, pe care şi-l 
aşeză apoi pe spate. Apoi, îşi puse masca pe faţă şi ridică două 
degete. Era pregătit. 

Cei doi plonjară în apă. 

Peste câteva clipe înotau deja spre recif. Cleo le putea urmări 
fiecare mişcare. 

Cu lumina soarelui în spate, cei doi păreau nişte foci care se 


scufundau. Peste tot, apa strălucea sub razele soarelui. 

În alte condiţii, Cleo ar fi fost impresionată de privelişte, dar 
acum era, pur şi simplu, speriată. 

Cercetătoarea, urmată de Lewis, se îndrepta cu mişcări sigure 
spre intrarea subacvatică în grota unde era Lacul Lunii. 

Emma o strânse de mână pe Cleo. „Dacă femeia asta ajunge 
în grotă”, se gândi ea, „putem să ne luăm adio de la speranţa că 
nu vom ajunge un preparat pe masa de disecţie.” 

Chiar dacă nu era obligată să facă asta, fără să vrea, Cleo îşi 
tinu respiraţia. Dr. Denman se afla foarte aproape de grotă. Ştia 
că intrarea era acoperită cu alge şi totuşi Cleo era conştientă că 
erau suficiente câteva mişcări de labe de scafandru şi dr. 
Denman avea să o descopere. Apoi nimic n-ar mai fi putut-o opri 
să cerceteze locul îndeaproape. 

La un moment dat, cercetătoarea o luă într-o cu totul altă 
direcţie. 

„incotro o fi vrând să meargă?” îşi zise Cleo, întrebându-se ce 
anume o determinase să schimbe direcţia. 

Apoi îl zări pe Lewis. Acesta se aplecase deasupra unor corali 
superbi, în formă de ciuperci, îi făcuse un semn lui dr. Denman 
să-l ajute să ia nişte eşantioane. In felul ăsta le salvase. Cleo era 
convinsă că Lewis habar nu avea ce făcuse, doar el nu văzuse 
niciodată intrarea în grotă, dar nu mai conta, intenţionat sau nu, 
Lewis împiedicase o adevărată catastrofă. Era atât de fericită, 
încât ar fi vrut să înoate spre el şi să-l îmbrăţişeze, dar 
sentimentele ei se schimbară brusc. Cu cât se liniştea văzându- 
se în afara pericolului, cu atât realiza cât de tare o supărase 
Lewis. 

„Om fi noi salvate acum, dar cum a putut să acţioneze atât de 
iresponsabil? Nici n-am fi ajuns într-o asemenea situaţie dacă 
Lewis nu ne-ar fi târât aici. Dacă el n-ar fi fost atât de nebun să 
meargă cu dr. Denman la scufundări, acum n-ar trebui să 
supraveghem barca. În afară de asta, aş fi avut altceva mai bun 
de făcut decât să mă ascund pe fundul oceanului, să o strâng pe 
Emma de mână şi să-mi fie teamă că femeia asta o să găsească 
intrarea în grotă. Numai Lewis este de vină!” se gândi ea 
apărată. „Lewis şi noua sa slăbiciune pentru blonde ne-a adus 
aici.” 


Când Lewis şi dr. Denman se întoarseră în port, el nu o mai 


ajută la descărcarea echipamentului. Imediat după ce ancora 
barca, sări pe uscat. Mormăi ceva despre o întâlnire uitată şi 
dispăru din port. Fugi în grabă spre casa Emmei. Probabil că 
cercetătoarea nu văzuse nimic suspect în apă. Lewis însă, da. 
Cu siguranţă, nu fusese o înotătoare de delfin, din unghiul în 
care se aflase. Când ajunse la Emma, era de-a dreptul nervos. 
„Cum au putut?” se supără el. Pe de o parte, mă învinovăţesc 
pe mine că nu sunt suficient de prevăzător, iar ele, pe de altă 
parte, înoată chiar sub nasul lui dr. Denman. Chiar vor să-şi 
expună cozile de sirenă în văzul tuturor? Ce-o fi în mintea lor?” 
Dar ceea ce-l supăra cel mai tare era faptul că fetele nu mai 
aveau deloc încredere în el. „Ce îşi imaginează ele - că mă 
spionează pe mine?” Nu înţelegea ce făcuse pentru a fi atât de 
blamat. Semăna cu o trădare. Şi asta după tot ceea ce făcuse el 
ca să le păstreze secretul. 

— Aţi crezut că nu o să observ că mă spionaţi? o întrebă pe 
Emma de cum intră pe uşă. 

Cleo şi Rikki stăteau în spatele ei. 

— Unde mai este încrederea? Adăugă el, uitându-se în ochii 
fiecărei fete. 

— Increderea? răspunse Emma, închizând uşa şi îndreptându- 
se spre bucătărie. Cred că s-a dus pe apa sâmbetei în momentul 
în care, din greşeală, ai dat proba ADN a lui Cleo unei renumite 
cercetătoare. 

— Nu, zise Rikki amărâtă, nu, eu cred că s-a dus pe apa 
sâmbetei în momentul în care a condus-o pe dr. Baywatch pe 
Insula Mako. 

— Ai mers prea departe, Lewis, interveni Cleo, privindu-l în 
ochi. 

„Dar e ridicol”, se gândi Lewis. „Ele chiar cred că profit de 
încrederea lor, după toate câte am făcut pentru ele? La Rikki, 
lucrul ăsta nu mă surprinde. Nici la Emma. Dar Cleo? Este prea 
mult! Chiar am crezut că mă cunoaşte mai bine. Se pare că m- 
am înşelat!” 

— Deci nu aveţi încredere în mine? Zise el cu voce tare. Din 
tonul lui, fetele înţeleseră cât de tare îl răniseră acuzaţiile. 

— După ce am trecut prin atâtea? mai întrebă el. 

Emma şi Rikki îl priveau fără să-l înţeleagă. Parcă ar fi vrut să 
spună că ei nu au trecut prin nimic împreună. Cleo însă nu reuşi 
să reziste privirii lui Lewis. Necăjită, îşi înclină capul. Ea ştia că 


Lewis făcea parte din povestea lor. Din prima noapte pe insula 
Mako, până în urmă cu câteva zile îi fusese întotdeauna 
recunoscătoare pentru faptul că putuse să-i spună orice, dar 
acum dr. Denman intrase în viaţa lor. În adâncul sufletului ei, 
Cleo ştia că totul avea să se schimbe. La gândul ăsta, îi dădură 
lacrimile. 

— Am muncit din greu, explică Lewis cu avânt, dar vocea lui 
se frânse. Am încercat în mod serios să găsesc un răspuns la 
ceea ce vi se întâmplă şi iată cum mă trataţi acum. 

— E vorba de viaţa noastră, Lewis! Zise Rikki, supărată, şi se 
aşeză la masa din bucătărie, între Emma şi Cleo, astfel că toate 
cele trei fete stăteau acum în faţa lui. Trebuie să fim atente şi 
cred că şi tu ar trebui să fii la fel! 

Lewis părea şocat şi extrem de rănit, în tot timpul ăsta am 
crezut că suntem o echipă”, îşi spuse în sinea lui. „Dar evident 
că ele cred că ceea ce se întâmplă este doar treaba lor. Dacă 
este aşa, de ce mi-au mai cerut ajutorul? Dacă ele cred că se 
descurcă singure, nu au decât s-o facă şi atunci să uite că ştiinţa 
ar putea fi singura lor şansă de a obţine un răspuns. In ceea ce 
mă priveşte, de acum încolo, n-au decât să facă ce vor.” 

— Ştiţi ce cred eu? întrebă cu voce tare, convins fiind că era 
momentul să dea cărţile pe faţă. Sunteţi ca nişte copii mici! 

Rikki îl privi uimită, Nu se aşteptase la o asemenea reacţie din 
partea lui Lewis. Emma şi Cleo erau de-a dreptul uluite. Se 
gândeau că nu auziseră niciodată din gura lui Lewis asemenea 
vorbe. Până atunci chiar nu îşi imaginaseră că băiatul poate fi 
atât de acid. 

— În plus, continuă Lewis uitându-se insistent în ochii lor, dr. 
Denman este o femeie, Este ceva mai matură decât voi, Ştiaţi 
asta? 

Fără să mai scoată o vorbă, se întoarse pe călcâie şi dispăru 
din bucătărie, lăsându-le pe fete cu gura căscată, Cleo îl privea 
şocată cum pleacă. Niciuna nu se mişcă din loc până când uşa 
nu se închise în urma lui. Cleo se bucura că plecase. N-ar fi vrut 
ca el să vadă lacrimile. 


Capitolul 10 


Lewis se linişti abia când ajunse în parcul de distracţii. De 


fapt, nici nu-şi putea aminti drumul de la casa Emmei până aici. 
Îşi dădea seama că alergase ca un nebun pentru că acum îl 
dureau călcâiele. „Ar trebui să-mi cumpăr nişte pantofi mai buni 
dacă mai am de gând să alerg în halul ăsta”, se gândi Lewis, 
încercând să se înveselească un pic. Şi totuşi, era foarte 
dezamăgit de fete, mai ales de Cleo. 

„Tocmai ea!” gândi el. „Din toată lumea de pe Pământ, de la 
ea m-am aşteptat cel mai puţin la aşa ceva. Întotdeauna am 
crezut că ştie că lupt pentru ea. Cleo ar fi trebuit să-şi dea 
seama care e adevărul. Întotdeauna i-am vrut binele! Poate că 
din pricina agitaţiei şi a entuziasmului meu pentru ştiinţă, 
reacţiile mele au fost un pic exagerate, dar niciodată n-aş trăda- 
o, iar ea ar trebui să ştie asta!” îşi zise el, rănit. _ 

Fără să-şi dea seama, ajunsese în faţa uşii laboratorului. Işi 
risipi gândurile şi bătu la uşă, apoi intră în laborator. 
Cercetătoarea se afla la masa de lucru, în capătul celălalt al 
încăperii. Lewis observă că aceasta îşi închise laptopul în 
momentul în care el intră pe uşă, dar nu-şi bătu capul cu asta. 

— Lewis! zise ea surprinsă şi se întoarse în direcţia lui, 

— Bună! răspunse el cât se poate de vesel, 

— Te-ai întors deja? îl întrebă dr. Denman, ridicând din 
sprâncene. Părea surprinsă să-l revadă atât de repede. Tu n-ai 
viaţă personală? 

— Dumneavoastră mă întrebaţi? Doar sunteţi tot timpul aici! 
replică Lewis şi luă de pe masă un borcan cu o stea de mare 
conservată în formol. Îl apropie de faţa lui pentru a o putea 
vedea mai bine. 

— Asta este viaţa mea! răspunse ea, zâmbind. 

— Eu sper că într-o zi va fi şi a mea! spuse el, punând 
borcanul la loc, pe masă. Işi luă apoi un scaun şi se aşeză în faţa 
ei. 

— Poate chiar mai repede decât îţi imaginezi! zise ea, 
misterioasă. 

— Poftim? întrebă el, derutat. 

— Lewis! începu ea şi puse de-o parte caietul. 

Era clar că avea de gând să discute ceva important cu el. 

— Astăzi am primit o bursă foarte generoasă din partea unui 
concern pentru şase luni de cercetări şi încă într-un domeniu la 
alegerea mea. 

— Chiar aşa? se bucură Lewis pentru ea. Ştia exact ce 


însemna acest lucru pentru dr. Denman, aşa că îşi imagina cât 
de încântată trebuia să fie. 

— Uau! Felicitări! Aţi meritat lucrul ăsta! 

— Vreau să lucrezi în continuare pentru mine! îl întrerupse ea. 
Tu şi cu mine, Lewis! Asta înseamnă muncă non-stop, călătorii, 
poate chiar în străinătate. 

Aşteptă puţin reacţia lui, după care îl întrebă: 

— Ce zici de asta? 

— Eu... bălmăji el, neştiind cum să reacționeze şi ce să spună. 

„Un proiect de cercetare pe şase luni!” Toată viaţa visase la 
aşa ceva, iar acum visul lui devenea realitate! Nu ştia cum să 
reacționeze. Şase luni, departe de casă, departe de şcoală, 
departe de Cleo!... 

— Aăăă, mormăi el. 

— Am discutat deja cu profesorii tăi, continuă dr. Denman. 
Simţea că Lewis era total derutat. Există posibilitatea oficială, 
iar la notele tale, munca ta va echivala studiile. 

— Nu ştiu ce să spun... începu Lewis. Dr. Denman părea că se 
gândise la toate. Oricum trebuie să vorbesc mai întâi cu... 

— Cu părinţii tăi, bineînţeles, spuse ea. Părea să spere că el 
va fi de acord. Şi totuşi, se arăta foarte înţelegătoare. 

— Totuşi trebuie să te hotărăşti până mâine. 

Lewis era uluit, Tot ceea ce visase era acum extrem de 
aproape. Nu trebuia decât să accepte. Trebuia să se hotărască 
repede. Asemenea ocazii nu apar în fiecare zi. Şi totuşi, nu vroia 
să arunce cu capul înainte. O asemenea hotărâre putea avea 
efecte pe termen lung bune şi rele. Tocmai de aceea, Lewis 
vroia să se gândească mai cu seamă la cele rele, 

— Poimâine pornesc spre laboratorul meu din Insulele 
Galapagos sper că împreună cu tine! explică cercetătoarea, 
după care complică şi mai mult lucrurile. Acolo va fi baza 
noastră. 

— Ce nebunie! zise Lewis, rezemându-se de spătarul 
scaunului şi încrucişându-şi mâinile sub cap. Deja visa la ce s-ar 
fi întâmplat dacă ar fi acceptat. „Insulele Galapagos! Eu pe 
Insulele Galapagos! Eu şi dr. Denman pe Insulele Galapagos! Şi 
tot echipamentul de cercetare de care avem nevoie! Ar fi prea 
frumos să fie adevărat!” 

Lewis se opri din visare şi o privi în ochi pe dr. Denman, 
Aceasta aştepta încordată răspunsul lui. 


— Eu... eu cred că trebuie să mă gândesc în linişte la oferta 
dumneavoastră. Mâine o să vă spun ce am hotărât, zise el. Se 
ridică de pe scaun şi se îndreptă spre uşă. Observă că i se 
înmuiaseră genunchii. Toată chestia asta fusese un adevărat 
şoc pentru el. Era ameţit. Apăsă pe clanţă, apoi se mai întoarse 
încă o dată, zâmbind spre cercetătoare. 

— Mâine aşteptaţi răspunsul meu, da? se mai asigură el încă 
o dată. 

Doar nu poţi şti niciodată, poate înţelesese greşit. 

— Mâine, confirmă ea, zâmbind. 

Pe Lewis nu-l mai interesa încordarea care se născuse între ei 
după excursia pe insula Mako. Trebuia neapărat să vorbească cu 
Cleo, La urma urmei era o hotărâre foarte importantă. Chiar 
dacă momentan nu era foarte indicat să stea de vorbă cu ea, 
Cleo rămânea cea mai bună prietenă a lui. Acum, mai mult 
decât oricând, avea nevoie de sfatul ei. 

Imediat ce părăsi biroul lui dr. Denman, îşi luă telefonul şi 
formă numărul lui Cleo. O rugă să se întâlnească cu el în parc. 
La început, fata ezită, dar după ce îi spuse că are nevoie de 
ajutorul ei într-o hotărâre importantă, Cleo acceptă. li promise 
că va veni cât se poate de repede, 

Cleo se ţinu de cuvânt. Era deja în parc când apăru Lewis. 

— Ce nebunie! Este incredibil, nu-i aşa? zise ea, imediat ce 
află de şansa uriaşă ce îi fusese oferită lui Lewis. 

Stăteau pe o bancă, legănându-şi picioarele. Soarele arunca 
ultimele raze ale zilei. 

— Cam aşa... Oricum, cred că este o şansă unică, explică 
Lewis, admirând marea. Era departe de a fi luat o hotărâre 
definitivă. Chiar dacă o asculta pe Cleo cu mare atenţie şi punea 
mare preţ pe părerea ei, el se adâncea tot mai mult în lumea lui. 
li vuia capul. Gândurile îi invadau mintea. „Aş putea să fiu 
poimâine pe vas, în drum spre Insulele Galapagos”, se gândi el. 
„In doar două zile...” 

— Şi ce o să faci? îl întrebă Cleo, întorcându-se spre el. 

Lewis încercă să-şi alunge toate gândurile şi se întoarse cu 
faţa spre ea. 

— Nu ştiu... Pentru moment, sunt foarte fericit că mi-a arătat 
atâta încredere. 

— Nu fi naiv! zise Cleo. 

„De parcă dr. Denman de asta l-ar fi rugat să participe la 


proiect. Asta nu are nimic de-a face cu calităţile lui!” se supără 
ea. 

— Ce vrei să spui? o întrebă Lewis, uimit de reacţia ei. 

— Chiar crezi că este vorba de calităţile tale? răspunse Cleo, 
puţin ironică. 

Deci între mine şi dr. Denman nu este absolut nimic! se apără 
el. 

„Cleo o fi crezut că este ceva între mine şi dr. Denman”, îi 
trecu deodată prin minte. „Poate că din cauza asta fetele sunt 
convinse că le-aş înşela. Or fi crezut că m-am îndrăgostit de dr. 
Denman şi că pentru ea fac tot ceea ce fac!” 

— Nu la asta m-am referit, zise Cleo. Gândeşte-te puţin! Cum 
poţi să ştii dacă nu cumva este vorba doar de acel eşantion de 
ADN? 

„Deci despre asta e vorba!” Lewis simţi cum îi pică vălul de 
pe ochi. „Asta este! Dr. Denman nu se gândeşte, de fapt, la 
mine, ci doar la ea însăşi!” 

— Nu, zise el cu voce tare. A şi uitat de el... 

„De ce nu vrea Cleo să înţeleagă? Aici nu-i vorba de ea şi de 
chestiunea sirenelor. Oare ar fi atât de ciudat că cineva să vrea 
să mă angajeze pentru că sunt suficient de talentat?” 

Deja îi părea rău că-i ceruse sfatul lui Cleo. Totuşi, îi mai dădu 
o şansă. 

— Tu cum ai proceda? întrebă el. 

— Păii... După cum spui şi tu, e o şansă unică! concluzionă 
Cleo. Ea se gândea cum ar reacţiona în locul lui. Şi este exact ce 
ţi-ai dorit tu dintotdeauna. 

Cleo încerca să fie cât se poate de obiectivă. Enumeră 
avantajele şi dezavantajele cu grijă, aşa cum şi Lewis ar fi făcut- 
o pentru ea, dar, oricât s-ar fi străduit, un singur lucru îi 
întuneca gândurile. Cum avea să fie viaţa ei fără Lewis? El nu ar 
mai fi fost lângă ea atunci când ar fi avut nevoie de un sfat. Nu 
ar mai fi făcut-o să râdă când ar fi fost necăjită. Fără Lewis, ea 
n-ar mai fi avut cui să-i împărtăşească secretele. 

Bineînţeles, nu ar fi putut să-i ceară să rămână pentru ea. Și 
totuşi, cu cât se gândea mai mult la asta, cu atât înţelegea ce 
mult însemna el pentru ea. Ideea asta îi înceţoşa gândurile şi nu 
mai putea fi obiectivă, în afară de asta, mai era ceva, un lucru 
care depăşea prietenia lui Lewis. Ea îndrăgea momentele în care 
el era lângă ea. Părea irațional şi nebunesc, dar nu cumva se 


îndrăgostise de Lewis? 

„Este ridicol!” gândi ea. „Ţin la el ca la un bun prieten” îşi 
zise, încercând să gândească limpede. Orice ar fi fost însă, nu i- 
ar fi plăcut ca Lewis să plece. 

— Dar tu ce părere ai? Nu există nimic aici care te-ar putea 
opri? întrebă ea plină de speranţă, privindu-l în ochi. 

„Poate că şi el gândeşte ca mine!” îi trecu prin minte. Poate 
că ar vrea să plece, dar se gândeşte că nu poate sta fără mine 
sau fără prietenii lui, în general. 

Lewis tăcu, dar Cleo îşi dădu seama că el se gândea la 
întrebarea pe care i-o pusese. 

„Doamne! Fă, te rog, să existe ceva care să-l oprească!” îşi 
dorea ea, din tot sufletul. 

— Păi da... De fapt... începu Lewis, părând că ideea prinde 
contur. 

Cleo îi zâmbind încurajator, „Spune, Lewis!” gândi ea. „Spune 
că există ceva care te opreşte să pleci! Spune că există cineva 
pentru care vrei să rămâi!” 

— De fapt, ai dreptate. Nimic nu mă ţine aici! îşi încheie el 
fraza. O să plec! 

Se ridică hotărât, 

— Mulţumesc, Cleo, mai adăugă el. 

O privi scurt, apoi plecă, fără să se mai uite înapoi. 

Pentru a doua oară în aceeaşi zi, Cleo era mulţumită că Lewis 
nu-i putea vedea reacţiile la vorbele pe care le rostea. 

„Poate că l-am înţeles greşit”, se gândi ea. „Poate că nu-l 
interesez deloc aşa cum mi-am imaginat. Dacă el este în stare 
să ia atât de repede o hotărâre, atunci am fost o proastă să-mi 
imaginez că ar fi putut rămâne aici pentru mine. Înseamnă că 
Emma, Rikki şi cu mine am rămas pe cont propriu. În ceea ce o 
priveşte pe această dr. Denman, l-a vrăjit cu totul pe Lewis. 
Trebuie să găsesc o cale de a rupe blestemul ăsta... Dar cum?” 


Capitolul 11 


Cleo ajunse la uşa laboratorului. Inima îi bătea nebunește. 
„Este singura mea şansă”, îşi zise ea. „Dacă pot să aflu ce face 
cu adevărat dr. Denman aici, poate că o să-l pot convinge pe 
Lewis că se-nşală, Tot ce trebuie să fac este să intru în 


laborator...” 

Trase adânc aer în piept şi deschise uşa. Constată uşurată că 
nu era nimeni înăuntru. 
— Puh! 

Cleo se adună repede şi încercă să-şi potolească bătăile 
inimii. 

Foarte încet, cu un sentiment de dâjă-vu, închise uşa 
laboratorului în urma ei. Se furişă apoi către celălalt capăt al 
încăperii. Laptopul lui dr. Denman era deschis! „la să vedem cu 
ce-şi ocupă timpul cu adevărat dr. Denman”, se gândi ea. 

Mişcă puţin mouse-ul calculatorului şi monitorul se lumină 
instant. Găsi deschis un document şi începu să-l citească cu 
atenţie, Rostea fiecare cuvânt cu voce tare, ca nu cumva să uite 
ceva. 

— Trebuie doar să adăugăm apă. Fenomenul mutaţiei 
celulelor, era scris negru pe alb. O, nu! 

Tocmai în acel moment auzi uşa deschizându-se şi tresări de 
spaimă. Cu o mişcare bruscă, închise laptopul şi se întoarse cu 
tot cu scaun. 

În spatele ei se afla Bruce, unul din paznicii parcului de 
distracţii. 

— Cleo! zise el vizibil surprins, Ce cauţi tu aici? 

— Ăăă... eu... îmi aşteptam un prieten, răspunse ea pe un ton 
cât se poate de nevinovat. „Nu pot să-l las să creadă că aş 
putea căuta ceva prin laborator”, se gândi ea. 

— Îmi pare rău, dar nu poţi face asta aici, îi explică Bruce. Am 
indicaţii stricte din partea lui dr. Denman. Astăzi se vor scoate 
din laborator o mulţime de aparate scumpe. 

— O, zise Cleo, ridicându-se şi îndreptându-se spre uşă. Am 
înţeles. 

— Şi Cleo, mai adăugă Bruce în momentul în care fata trecu 
pe lângă el. Nu vreau să te mai prind vreodată în laborator. 

Cleo zâmbi cât de gingaş putu, îşi cobori privirea şi o zbughi 
pe rampă în jos spre bazinul de cercetări. Oricum, văzuse 
suficiente dovezi. Era foarte clar: documentul deschis pe 
laptopul lui dr. Denman dovedea faptul că aceasta se afla în 
posesia probei de ADN şi o cerceta pentru a o da publicităţii. 

Cleo voia să ajungă la Lewis cât mai repede. Trebuia neapărat 
să-i spună ce descoperise. Trebuia să afle cine era, de fapt, 
cercetătoarea asta, înainte de a porni cu ea la drum. 


Capitolul 12 


Cleo era extrem de frustrată. Se afla în cafeneaua Juicenet, la 
aceeaşi masă cu Lewis, şi ar fi vrut să povestească în gura mare 
tot ce se întâmplase. Văzând însă mulţimea din jurul ei, se 
abţinu, Figura lui Lewis o scotea din minţi. Ori de câte ori i-ar fi 
explicat, orice i-ar fi spus, oricum i-ar fi repetat ce citise pe 
laptopul lui dr. Denman, el nu voia să creadă. 

În momentul în care Emma şi Rikki aflară despre ce e vorba, 
înţeleseră importanţa veştilor proaste. Lewis, în schimb, îi ţinea 
o predică despre faptul că ea habar n-avea ce văzuse în 
laborator. Lui Cleo îi venea să-nnebunească! 

„Poate ajută dacă îi dau una în fluierul piciorului”, se gândi ea 
exasperată. „Poate că asta l-ar trezi puţin!” 

— Arăta exact ca un articol pentru o revistă ştiinţifică, insista 
ea. Este exact subiectul despre care vorbeşti şi tu tot timpul, 
Lewis. Şi ştii că ea este încă în posesia probei de ADN? Era într-o 
cutie mică albă. 

— Deci Lewis? întrebă Emma foarte serioasă. 

— Nu-i nimic adevărat, răspunse Lewis cu încăpățânare, 
rezemându-se de spătarul scaunului, sigur de sine. 

— Dar părea că a studiat acea probă şi că a făcut chiar 
anumite teste, adăugă Cleo, pierzându-şi deja răbdarea. 

— N-ar face aşa ceva, răspunse Lewis. 

Dădu din cap şi se aplecă de parcă aşa ar fi putut fi mai 
convingător. 

Rikki oftă frustrată. Îi spusese lui Cleo de la bun început că 
era o pierdere de vreme să încerce să-l convingă pe Lewis, El, 
pur şi simplu, nu voia să audă nimic rău despre dr. Denman. ŞI 
totuşi, Cleo insistase să-i acorde o şansă. 

— la-te după fapte, Romeo, îl atacă ea, aplecându-se peste 
masă. 

— Fapte? sări el. Nu aveţi niciun fel de dovezi concrete. Cleo, 
tu ai citit ceva ce nu ai înţeles. 

— Am înţeles suficient cât să-mi dau seama despre ce este 
vorba, răspunse fata fără ezitare şi-şi încrucişă braţele pe piept. 

„De ce mă tratează ca pe o proastă?” se gândi ea. „Nu merit 


asta! Şi cu atât mai puţin din partea lui Lewis!” 

— Aşa şi? argumentă Lewis, Poate că am influenţat-o eu în 
vreun fel. Eu am o personalitate impresionantă. 

— Ha! izbucni Rikki. 

— Altfel de ce ar avea nevoie de mine în călătoria de 
cercetare, continuă Lewis, ignorând-o pe Rikki. V-aţi gândit vreo 
clipă ce motiv ar fi putut avea să-mi propună aşa ceva? Poate 
că... preţuieşte părerea mea. 

— Şi talentele tale de femeie de serviciu, îl atacă Rikki din 
nou. 

Lewis o privi fără să scoată o vorbă. Era deja mai mult decât 
putea suporta. Faptul că prietenele lui nu mai aveau încredere 
în el era una, dar să-l ia peste picior era inacceptabil. Fără un 
cuvânt, sări de pe scaun şi se îndreptă spre uşă, dădu cu furie la 
o parte perdeaua de mărgele şi aproape că se ciocni de un 
client care încerca să intre în cafenea. 

La masa fetelor se lăsă o linişte stânjenitoare. Niciuna dintre 
ele nu era capabilă să dea glas faptului că situaţia era mai mult 
decât periculoasă. Nu doar că dr. Denman era în posesia probei 
de ADN, acum nici Lewis nu se mai afla de partea lor. 

— A înnebunit, şopti Rikki. Complet! 

Emma dădu din cap. 

— Trebuie să facem cumva să intrăm în laborator, zise ea, 
dusă pe gânduri. 

In ceea ce le privea, nu exista decât o cale de a ieşit din 
situaţia asta tâmpită 
— lar pe aceasta n-o puteau urma decât ele însele. Un lucru era 
foarte clar - Lewis era un caz pierdut, Singura lor şansă era să 
recupereze lama cu proba. Dacă aveau noroc, cercetătoarea 
avea să descopere lipsa ei abia când se afla pe drum. 

— Aăă... stop, zise Cleo. Voi trebuie să faceţi asta. Eu îmi 
pierd locul de muncă dacă mă mai prinde cineva acolo. 

„Aşa este”, se gândi Emma. „Cleo are dreptate. Nu-i cazul ca 
ea să-şi mai piardă şi locul de muncă. Rikki şi cu mine o să ne 
descurcăm şi singure cumva.” 


Capitolul 13 


Înotând lângă Emma, Rikki şi-ar fi dorit să fie şi Cleo cu ele. 


Cleo cunoştea parcul de distracţii mult mai bine decât ele. Dacă 
greşeau drumul, puteau rata şansa de a o mai prinde pe dr. 
Denman, înainte de a încărca toate echipamentele pe navă. Aşa 
că nu aveau timp de pierdut. 

Aveau o singură şansă. Totuşi, Rikki era convinsă că vor reuşi, 
chiar şi fără Cleo. Trebuiau doar să găsească ecluza care unea 
bazinele parcului cu marea. Apoi puteau înota nestingherite prin 
bazinul de cercetare a delfinilor. 

Rikki se uită după Emma. Aceasta înota pe cealaltă parte a 
peretelui de stâncă, pentru a găsi intrarea. Se despărţiseră 
pentru a câştiga timp, iar aşa ar fi putut găsi mai uşor ecluza. 
Din păcate, Emma nu părea să aibă prea mult succes. Distanţa 
dintre cele două fete se micşorase. Rikki avea senzaţia că 
pierduseră ceva din vedere, aşa că lovi puternic din coadă şi 
cercetă încă o dată în amănunt o deschizătură în stâncă, pe 
care nu o luase în serios ceva mai devreme. Corect! 

Tocmai acolo, în spatele unei tufe de alge se afla un grilaj de 
fier. „Bingo!” se bucură Rikki şi-i făcu semn Emmei. 


Bineînţeles că ecluza era închisă. Emma se uită cu atenţie în 
jur. Poate mai era o cale. În schimb, găsi ceva care semăna cu o 
pârghie. Trase de ea, încercându-şi norocul. Perfect! După 
smucitură puternică, porta se deschis cu un zgomot înfundat. 
Drumul le era deschis! 

Rikki o ajută pe Emma să mărească deschizătura, ca să poată 
trece amândouă. Apoi închiseră grilajul, ca să nu poată ieşi 
delfinii. 

Tunelul din spatele porţii era foarte scurt, astfel că fetele 
ajunseră curând în reţeaua de bazine a parcului. Se deplasau cu 
grijă, pe margine, doar prin zonele umbroase. Comparativ cu 
oceanul, unde ele înotau de regulă, bazinele nu erau foarte 
adânci, iar ele nu voiau să fie descoperite. 

Traversară cu atenţie bazinele unul după altul, până când 
ajunseră într-unul în care înota doar un singur delfin simpatic. 

„Ăsta trebuie să fie bazinul de cercetări”, îşi spuse Rikki, 
„Cleo ne-a povestit că aici se află un singur delfin. Marge se 
numeşte, dacă nu mă înşel.” 

Zâmbi în momentul în care delfinul o împinse uşor cu botul, 
vrând să se joace. 

„Îmi pare rău, Marge. O să ne jucăm altă dată. Acum trebuie 


să rezolvăm ceva foarte important.” 

Deodată, Emma o apucă de mână şi îi arătă un podeţ care se 
afla chiar deasupra lor. Prin luciul apei, Rikki recunoscu silueta 
lui dr. Denman, care se plimba de colo-colo, pe marginea 
bazinului. Din câte îşi dădeau seama, cercetătoarea aduna tot 
felul de materiale de lucru într-un colţ al bazinului. Rikki zâmbi. 
Ajunseseră la timp. Îi făcu un semn scurt Emmei. Apoi înotară 
amândouă spre suprafaţă şi scoaseră cu grijă capetele din apă. 
Tocmai în acel moment se auzi o voce. 

— Dr. Denman, îl auziră pe Lewis strigând. 

El venea din direcţia opusă. 

— Lewis, răspunse dr. Denman dintre cutii. 

— Împachetaţi deja? o întrebă el, ajuns chiar lângă cele două 
sirene. 

Fetele nu-l vedeau prea bine din poziţia în care se aflau, dar îl 
auzeau foarte clar. 

— Păi da, mâine vreau să plec devreme, îi explică ea. 

— Mda, începu el şi-şi scoase pălăria demodată. Ascultaţi! 
Puteţi să-mi răspundeţi foarte sincer la o întrebare? 

Rikki şi Emma se uitau uimite una la alta. „Ce-o fi având de 
gând Lewis?” îşi zise Rikki. „Obişnuieşte să vorbească aşa doar 
când este nesigur pe el.” 

— Bineînţeles, spuse cercetătoarea, fără să clipească, în timp 
ce ridica o cutie pe care scria Echipament. 

Lewis o privi îndelung. Nu părea foarte sigur că vrea să 
deschidă subiectul. Apoi ridică scurt din umeri, de parcă ar fi 
vrut să se încurajeze singur. 

— Aţi păstrat cumva preparatul meu? o întrebă el fără 
ocolişuri. 

— Da, explică dr. Denman, de parcă ar fi fost cel mai firesc 
lucru din lume. 

— Ăăă, tocmai aţi spus „Da”? bălmăji al, nevenindu-i să-şi 
creadă urechilor. 

Se aşteptase ca cercetătoarea să nege lucrul ăsta şi să aibă 
tot felul de scuze şi de explicaţii pregătite. Dr. Denman n-ar fi 
trebuit să afle că el nu are încredere în ea, însă acum Lewis 
rămăsese fără cuvinte. Ea spusese, pur şi simplu, „Da”. 

— Da, aşa este, întări ea încă o dată, fără să clipească, Este 
printre probele luate pentru insula Mako, iar într-o zi, Lewis, sper 
că-mi vei spune de unde o ai. 


— Ăăă... mormăi Lewis, neştiind cum să reacționeze. 

Emma şi Rikki se apropiară şi mai mult de margine. Dr. 
Denman tocmai recunoscuse că luase proba! Asta o ştiau deja 
de la Cleo, care citise articolul, dar tot nu-şi imaginaseră că 
cercetătoarea avea să recunoască atât de cinstit. 

Şi culmea era: nici măcar nu-şi ceruse scuze! In afară de asta, 
cutia cu probe se afla la doar câţiva metri de ele. 

„Dac-aş putea ajunge la cutia aia”, se gândi Rikki. „Atunci, 
toată nebunia asta ar lua sfârşit!” 

— Lewis, o auzi din nou pe dr. Denman. Această probă este 
ceva ieşit din comun - celule care îşi modifică structura complet 
la primul contact cu apa. 

Cu un ochi aţintit spre cercetătoare, Rikki începu să se ridice 
din apă. Se apropie uşor de cutii... 

— Aşa ceva este imposibil, zise Lewis, moment în care zări 
mâna lui Rikki pe marginea bazinului. 

— Este imposibil, răspunse dr. Denman. Şi totuşi asta se 
întâmplă, adăugă ea. 

Se întoarse spre cutii gesticulând. Lui Lewis i se opri inima-n 
loc, Din fericire, Rikki îşi retrăsese mâna la timp. Sirena nu se 
mai vedea. 

— Nu pot să explic fenomenul, continuă cercetătoarea, 
aplecându-se să ridice o cutie. Trebuie să mai efectuăm o serie 
întreagă de teste. 

— Mi-aţi furat-o, zise Lewis calm, obligând-o să-l privească în 
ochi. 

Asta era şansa lui Rikki, Ea întinse mâna după cutie, dar nu 
suficient de repede. Când să iasă din apă, dr. Denman se 
întoarse din nou. 

N-avea de ales, aşa că se ascunse din nou sub oglinda apei. 
Cutia era ca şi pierdută. Lui Rikki i se părea la fel de îndepărtată 
ca şi Insulele Galapagos. De frustrare, scoase un strigăt pe 
fundul bazinului, dar pentru că nu voia să piardă nimic din 
discuţie, se întoarse din nou la suprafaţă. 

— Lewis, îmi pare rău că nu am fost sinceră cu tine, zise dr. 
Denman. _ 

Ea ţinea cutia deja în mână şi stătea chiar în faţa lui Lewis. Il 
privea serioasă. 

— N-am avut nicio clipă intenţia de a te lucra pe la spate, 
continuă ea. De ce crezi că vreau să vii cu mine? 


— O fi datorită şarmului meu? răspunse el, plin de speranţă. 

— Lewis, crezi că mai poţi face rost de asemenea probe? 
insistă ea. 

— Pot să am încredere în dumneavoastră? o întrebă el, în 
schimb. 

— Poţi să ai încredere că sunt o bună cercetătoare, răspunse 
ea, bătându-l pe umăr. Cred în talentul tău. 

— Drăguţ din partea dumneavoastră, constată el, după care 
se întoarse spre bazin. 

— Vei veni mâine cu mine? continuă dr. Denman, urmărind-i 
mişcările. 

— Pot să văd rezultatele? zise el, ignorând întrebarea ei. 

— Evident, răspunse ea scurt. 

— Atunci, nu voi pierde o asemenea ocazie. 

Rikki şi Emma auziseră destul. Lewis era ca şi plecat, iar ele 
nu reuşeau să înainteze deloc. Aparent rataseră şi ultima ocazie. 
Amândouă alunecară pe fundul bazinului şi înotară fără o vorbă 
înapoi în ocean. Aproape că simțeau cum se apropie catastrofa. 
Niciuna dintre ele nu voia să dea glas la ceea ce simțeau. 

Lewis, în schimb, nu era nici pe departe atât de sigur. În 
momentul în care dr. Denman recunoscuse că îi furase proba, el 
îşi schimbase radical părerea despre ea. N-o mai vedea ca pe un 
geniu generos, care îl lua cu ea ca să-l iniţieze în tainele ştiinţei. 
În ochii lui, devenise doar o hoaţă josnică şi n-avea de gând să 
mai petreacă prea mult timp în preajma ei. li repugnase modul 
în care ea îi pusese mâna pe umăr. Cică ar fi putut avea 
încredere în ea ca om de ştiinţă! Ha! 

Cu zece minute în urmă, o asemenea atingere l-ar fi măgulit 
dar după ce aflase de furt, nu-l mai interesa. Să-şi petreacă şase 
luni din viaţă cu femeia asta pe o insulă, într-o staţie de 
cercetări? Nu, Lewis nu mai era deloc încântat de perspectivă 
trebuia să se gândească foarte serios la asta. 


Capitolul 14 


A doua zi, Cleo, Emma şi Rikki se întâlniră foarte devreme în 
parc. Era o dimineaţă frumoasă, însorită, răscolită de o briză 
răcoroasă. Cleo stătea zgribulită pe drumul care ducea spre 
plajă şi-şi strânse mai bine jacheta pe ea. N-o încălzea prea tare, 


dar măcar ştia că nu mai tremură din cauza frigului. 

Emma şi Rikki stăteau pe o bancă, rezemându-se una de alta 
- era mai confortabil aşa. 

— N-am închis un ochi toată noaptea, zise Cleo cu un aer trist 
şi se aşeză lângă prietenele sale. 

— Nici eu, răspunseră Rikki şi Emma la unison. 

— Sunteţi conştiente de faptul că la un moment dat o să îl 
facă să îi dezvăluie secretul, nu? întrebă Emma resemnată şi-şi 
trase şi ea mânecile jachetei. 

— Ce secret? întrebă Cleo îndurerată. 

— Păi, de unde a făcut rost de ADN, explică Emma necăjită. 
„Parcă m-aş fi putut referi la altceva?” Nu voia să se supere 
pe Cleo, dar situaţia era frustrantă. „Eram atât de sigură c-o să 
putem recupera proba.” Când văzuse însă mâna lui dr. Denman 
pe cutie, chiar lângă Rikki, aproape că făcuse infarct. Nu exista 

cale de scăpare. Degeaba îşi bătuse capul toată noaptea să 
găsească o metodă... ştia că orice încercare de a pătrunde în 
laborator era sortită eşecului. Având în vedere ghinionul care 
părea să le urmărească de câteva zile, cu siguranţă, ar fi fost 
prinse şi poate chiar şi arestate. Aşa că, pentru ce? Totuşi, 
trebuiau să recunoască nu putea fi mai rău de-atât. 

— Trebuie să recuperăm preparatul, mormăi Rikki uitându-se 
în gol. 

Părea să aibă un nou plan. 

— Lewis nu ne-ar trăda pentru nimic în lume, zise Cleo din ce 
în ce mai optimistă. Nu-i aşa? 

— Incetează să te mai gândeşti la bunătatea oamenilor, Cleo! 
o certă Rikki. Ne-a trădat deja demult, numai că tu nu vrei să 
recunoşti. De ce? 

— Pur şi simplu, nu pot să-mi imaginez aşa ceva, răspunse 
Cleo, înviorându-se deodată. 

„Nu, n-a făcut asta”, se încuraja ea. „Nu Lewis. Nu Lewis al 
meu. Nu cred că ar putea face aşa ceva. Totuşi, din ceea ce 
spun Emma şi Rikki, se pare că el a stat resemnat pe marginea 
bazinului şi a acceptat totul. Se pare că a înghiţit chiar şi faptul 
că dr. Denman a furat proba. Toate astea n-au sens! Lewis pe 
care îi cunosc eu nu ar fi acceptat niciodată aşa ceva. Lewis pe 
care îl cunosc eu nu ar putea petrece şase luni alături de cineva 
care s-a comportat atât de mizerabil.” 

Cleo trase concluzia că ceva era putred în toată chestia asta. 


Pur şi simplu, ceva nu ieşea la socoteală. Lewis, pe care ea îl 
cunoştea atât de bine, n-ar fi înghiţit aşa o poveste. De un lucru 
era însă sigură: Lewis era prietenul ei. Dacă era ca el să aibă 
vreodată nevoie de prieteni adevăraţi, acesta era momentul. 

— Lewis... este prietenul nostru, zise ea cu hotărâre. 

Apoi se ridică şi plecă în direcţia portului. 

— Unde pleci? o întrebă Emma uimită. 

— Să vorbesc cu Lewis, îi strigă Cleo peste umăr, fără să se 
oprească din mers. 

Părea să fi luat o hotărâre de nezdruncinat. Nimeni n-ar fi 
putut să o oprească din drum. 

— Chiar dacă este pentru ultima dată! 

Rikki şi Emma priveau în urma ei. Nu ştiau ce să creadă 
despre decizia lui Cleo. 

Deodată, fata se opri şi se întoarse. 

— Ei? strigă ea plină de speranţă. 

Emma şi Rikki se uitară una la alta, de parcă ar fi spus: „Avem 
de ales?” Amândouă erau conştiente că exista doar o şansă 
minusculă. Foarte probabil că Lewis şi dr. Denman deja 
părăsiseră portul. Şi totuşi mai aveau o sclipire de speranţă. Îşi 
luară lucrurile la repezeală şi fugiră să o prindă din urmă pe 
Cleo. Dacă se grăbeau, poate că ajungeau totuşi la timp. 


Capitolul 15 


Fetele fugiră înspre port, spre locul în care văzuseră ultima 
dată ambarcaţiunea lui dr. Denman. Mai aveau doar câţiva paşi 
de străbătut, când se opriră brusc. Locul de ancorare era gol. 

Cu respiraţia tăiată, Emma, Rikki şi Cleo priveau în urma 
micuţei ambarcaţiuni, care abia se mai zărea. Ultima lor 
speranţă luase calea oceanului... 

— Aceea este barca ei, oftă Emma, lovind furioasă pământul 
cu piciorul. 

— Haideţi, să mergem! zise Cleo poruncitor, la fel de hotărâtă 
ca mai devreme. Dacă cineva poate să-i ajungă din urmă, atunci 
noi suntem acelea. 

Işi dezlegă şireturile - era clar că voia să sară în apă. 

— Stai, o opri Rikki, apucând-o cu blândeţe de mână. Cred că, 
în felul ăsta, secretul nostru va fi dezvăluit definitiv, nu-i aşa? 


— O! exclamă Cleo. 

Rikki avea dreptate. Nu era tocmai o idee bună să înoate în 
urma navei. 

— Ai dreptate. Îmi pare rău, dar ce să facem, îi lăsăm să plece 
aşa? se smiorcăi ea, urmărind nava cu privirea. 

Ştia că în felul acela şi Lewis avea să dispară din viaţa ei. 

— Despre ce vorbiţi? se auzi deodată vocea lui Lewis în 
spatele lor. 

— Păi, pleci aşa fără să ne... Lewis! strigă Cleo, luminându-se 
la faţă. 

El îi zâmbea cu drag. 

— Dar n-ai plecat! 

— Bun simţ al observaţiei, Cleo. Sunt impresionat, răspunse el 
glumind, pe acelaşi ton cu care fetele se obişnuiseră. 

Stătea cu mâinile în buzunare, sprijinit de o geamandură. 
Părea că stătea acolo de când lumea. 

Zâmbi şi scoase din buzunar cutiuţa cu preparatul, pe care îl 
întinse fetelor cu gestul unui magician. 

— L-ai recuperat! ţipă Emma fericită. 

— Deci n-ai căzut în capcană? Întrebă Rikki sceptică. 

Încă nu era pregătită să lase garda jos. Nu prea îi venea să 
creadă că Lewis rezistase farmecelor cercetătoarei. 

— Glumiţi? răspunse Lewis. Credeţi că mă las păcălit de 
afirmaţia că aş fi un cercetător genial? Vă rog! 

— Ce s-a întâmplat cu documentaţia? Şi cu chestia pe care 
am văzut-o eu? întrebă Cleo agitată. 

Parcă nu-i venea să creadă ce-i vedeau ochii şi ce-i auzeau 
urechile. Tocmai în clipa în care crezuse că cel mai crunt coşmar 
avea să devină realitate, s-a trezit şi a revenit printre cei mai 
dragi prieteni. Lewis era aici, iar dr. Denman nu părea să fi 
însemnat vreodată ceva pentru el. Părea prea frumos ca să fie 
adevărat şi totuşi, aşa era. 

— Când va încerca să deschidă fişierul, va constata că s-a 
pierdut. Vai! explică Lewis. Rikki îl răsplăti cu un zâmbet plin de 
recunoştinţă. 

Spera că a convins-o şi pe ea că lucrurile se îndreptaseră. 

— Nu, dragele mele, eu consider că nu mai există nicio relaţie 
între mine şi doamna doctor. 

Cleo îl privea mândră. Ştia exact ce însemna această decizie 
pentru el şi cât de greu trebuie să-i fi fost să renunţe la oferta 


cercetătoarei. 

„Oportunitatea asta era exact ceea ce şi-a dorit 
dintotdeauna”, se gândi ea. „lar el a renunţat pentru noi doar 
pentru a ne proteja secretul. Sunt atât de fericită că îl pot numi 
din nou prietenul meu. În afară de asta, e foarte simpatic cu 
pălăria asta pe cap!” 

— Mă bucur că eşti aici, Lewis, zise ea şi se repezi să-l 
îmbrăţişeze, fără să ţină cont de nimeni şi de nimic. 

Şi Lewis simţea la fel, dar parcă îmbrăţişarea nu i-a ieşit aşa 
cum şi-ar fi dorit, aşa că încercarea se termină cu o caldă 
strângere de mână. „Până la urmă, nu-i chiar atât de rău”, se 
gândi Cleo. Pur şi simplu, se bucura să-l aibă pe Lewis din nou 
lângă ea - Lewis al ei, aşa cum şi-l dorea. 

— Mulţumesc, Cleo, zise Lewis timid. 

Cât de palpitant este să iei decizia corectă! 


